title: Komisijas Īstenošanas regula (ES) Nr. 1269/2013 ( 2013. gada 5. decembris ), ar ko groza Regulu (EK) Nr. 802/2004, ar ko īsteno Padomes Regulu (EK) Nr. 139/2004 par kontroli pār uzņēmumu koncentrāciju  Dokuments attiecas uz EEZ

text:
               14.12.2013

               LV

               Eiropas Savienības Oficiālais Vēstnesis

               L 336/1

         KOMISIJAS ĪSTENOŠANAS REGULA (ES) Nr. 1269/2013
   (2013. gada 5. decembris),
   ar ko groza Regulu (EK) Nr. 802/2004, ar ko īsteno Padomes Regulu (EK) Nr. 139/2004 par kontroli pār uzņēmumu koncentrāciju
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Līgumu par Eiropas Ekonomikas zonu,
   ņemot vērā Padomes 2004. gada 20. janvāra Regulu (EK) Nr. 139/2004 par kontroli pār uzņēmumu koncentrāciju (EK Apvienošanās regula) (1) un jo īpaši tās 23. panta 1. punktu,
   apspriedusies ar Padomdevēju komiteju uzņēmumu koncentrācijas jautājumos,
   tā kā:

               (1)

               Komisijas Regulā (EK) Nr. 802/2004 (2) ir noteikta prasība izmantot standartformas, lai paziņotu par koncentrāciju saskaņā ar Regulas (EK) Nr. 139/2004 4. panta 1. punktu, un iesniegtu pamatotus iesniegumus par koncentrācijas lietas nodošanu Komisijai vai dalībvalstij saskaņā ar Regulas (EK) Nr. 139/2004 4. panta 4. vai 5. punktu. Minētās formas ir sniegtas Regulas (EK) Nr. 802/2004 pielikumos.

               (2)

               Lai vienkāršotu un paātrinātu paziņojumu un pamatoto iesniegumu izskatīšanu un ņemtu vērā pieredzi, kas gūta saistībā ar standartformām paziņošanai par koncentrāciju un pamatoto iesniegumu sagatavošanai, šajās formās paredzētās informācijas prasības būtu jāatjaunina, jāracionalizē un jāsamazina. Tajā pašā laikā ar šīm formām būtu jānodrošina, ka tiek sniegta pietiekama informācija par koncentrācijas struktūru un tiek iesniegti svarīgākie iekšējie dokumenti, kurus attiecīgie uzņēmumi sagatavojuši saistībā ar koncentrāciju.

               (3)

               Lai vienkāršotu un paātrinātu tādu koncentrāciju izskatīšanu, kuras, visticamāk, neradītu konkurences problēmas, papildus ir vēlams paredzēt, ka paziņošanu, izmantojot Regulas (EK) Nr. 802/2004 II pielikumā noteikto saīsināto formu, var attiecināt uz lielāku skaitu koncentrāciju.

               (4)

               Komisijai būtu jābūt iespējai laiku pa laikam noteikt un mainīt to dokumentu formātu un kopiju skaitu, kas jāiesniedz paziņojuma iesniedzējiem, citām iesaistītajām personām un trešām personām, ņemot vērā informācijas un komunikācijas tehnoloģiju attīstību un nepieciešamību nodrošināt atsevišķu dokumentu kopijas dalībvalstīm. Tas jo īpaši attiecas uz paziņojumiem, pamatotiem iesniegumiem, piezīmēm, atbildot uz paziņojuma iesniedzējiem adresētajiem Komisijas iebildumiem, kā arī uz saistībām, ko attiecīgie uzņēmumi piedāvājuši uzņemties saskaņā ar Regulas (EK) Nr. 139/2004 6. panta 2. punktu vai 8. panta 2. punktu. Detalizēts apraksts par dokumentu kopiju skaitu un iesniedzamās informācijas un dokumentu formu būtu jāpublicē Eiropas Savienības Oficiālajā Vēstnesī.

               (5)

               Lai Komisijai dotu iespēju saistībā ar paziņoto koncentrāciju izskatīšanu brīvi un konfidenciāli apmainīties viedokļiem ar ārpus Eiropas Ekonomikas zona esošajām konkurences iestādēm, tiesības piekļūt Komisijas lietas materiāliem nedrīkstētu attiekties uz Komisijas un minēto konkurences iestāžu saraksti.

               (6)

               Būtu jāprecizē, ka rakstisks pierādījums par pārstāvja tiesībām rīkoties ir nepieciešams gadījumos, kad paziņojumus paraksta personu vai uzņēmumu pilnvaroti ārējie pārstāvji. Turklāt būtu jāprecizē, ka paziņojumos jābūt iekļautai informācijai, kas prasīta Regulas (EK) Nr. 802/2004 I un II pielikumā noteiktajās attiecīgajās formās. Regulas (EK) Nr. 802/2004 12. pants būtu jāgroza, lai tas atsauktos uz pagaidu lēmuma atcelšanu, nevis uz anulēšanu. Visbeidzot būtu jāprecizē, ka Regulas (EK) Nr. 139/2004 10. panta 3. punkta otrajā teikumā paredzēto termiņa pagarinājumu, lai pieņemtu lēmumu saskaņā ar minētās regulas 8. panta 1., 2. un 3. punktu, piemēro arī tad, ja attiecīgie uzņēmumi saskaņā ar minētās regulas 8. panta 2. punkta otro daļu piedāvā uzņemties saistības mazāk nekā 55 darbdienu laikā no procedūras sākšanas dienas, bet iesniedz saistību grozītu versiju 55 darbdienu laikā no procedūras sākšanas dienas vai vēlāk.

               (7)

               Tāpēc būtu attiecīgi jāgroza Regula (EK) Nr. 802/2004,

         IR PIEŅĒMUSI ŠO REGULU.
   1. pants
   Regulu (EK) Nr. 802/2004 groza šādi:

               1)

               regulas 2. panta 2. punktu aizstāj ar šādu:
               “2.   Ja paziņojumus parakstījuši personu vai uzņēmumu pilnvaroti ārējie pārstāvji, šie pārstāvji sniedz rakstiskus pierādījumus tam, ka viņi ir attiecīgi pilnvaroti.”;

               2)

               regulas 3. panta 2. punktu aizstāj ar šādu:
               “2.   CO formu un apliecinošos dokumentus Komisijai iesniedz tādā formātā un ar tik kopijām, kā Komisija laiku pa laikam to ir noteikusi Eiropas Savienības Oficiālajā Vēstnesī. Paziņojumu iesniedz 23. panta 1. punktā minētajā adresē.”;

               3)

               regulas 4. panta 1. punktu aizstāj ar šādu:
               “1.   Paziņojumos ietver to informāciju, tajā skaitā dokumentus, kas prasīti attiecīgajās formās, kas norādītas I un II pielikumā. Informācijai jābūt pareizai un pilnīgai.”;

               4)

               regulas 6. panta 2. punkta pirmo daļu aizstāj ar šādu:
               “2.   Šīs regulas 2. pantu, 3. panta 1. punkta trešo teikumu, 3. panta 2. līdz 5. punktu, 4. pantu, 5. panta 1. līdz 4. punktu, 21. pantu un 23. pantu piemēro mutatis mutandis pamatotiem iesniegumiem Regulas (EK) Nr. 139/2004 4. panta 4. un 5. punkta nozīmē.”;

               5)

               regulas 12. panta 2. punkta otrās daļas pirmo teikumu aizstāj ar šādu:
               “Kad paziņojošās puses un citas iesaistītās personas ir darījušas zināmu savu viedokli, Komisija pieņem galīgo lēmumu, ar ko atceļ, groza vai apstiprina pagaidu lēmumu.”;

               6)

               regulas 13. panta 3. punktu aizstāj ar šādu:
               “3.   Puses, kam adresēti Komisijas iebildumi vai kas ir par tiem informētas, var iesniegt savus komentārus par minētajiem iebildumiem. Šādi komentāri iesniedzami rakstveidā un noteiktajā termiņā. Rakstveida komentāros puses var izklāstīt visus tām zināmos un aizstāvībai noderīgos faktus un jautājumus un pievieno visus attiecīgos dokumentus kā pierādījumu minētajiem faktiem. Puses turklāt var ierosināt, lai Komisija uzklausa personas, kas šos faktus var apstiprināt. Puses Komisijai iesniedz komentārus 23. panta 1. punktā minētajā adresē. Komisija laiku pa laikam Eiropas Savienības Oficiālajā Vēstnesī nosaka komentāru iesniegšanas formātu un nepieciešamo kopiju skaitu. Šādu rakstveida komentāru kopijas Komisija nekavējoties pārsūta dalībvalstu kompetentajām iestādēm.”;

               7)

               regulas 17. panta 3. punktu aizstāj ar šādu:
               “3.   Tiesības uz lietas materiālu pieejamību neattiecas uz konfidenciālu informāciju vai uz Komisijas vai dalībvalstu kompetento iestāžu iekšējiem dokumentiem. Tāpat tiesības uz lietas materiālu pieejamību neattiecas uz Komisijas un dalībvalstu kompetento iestāžu saraksti, uz dalībvalstu kompetento iestāžu savstarpējo saraksti un uz Komisijas un citu konkurences iestāžu saraksti.”;

               8)

               regulas 19. panta 2. punkta pirmo daļu aizstāj ar šādu:
               “2.   Saistības, ko attiecīgie uzņēmumi piedāvā uzņemties atbilstīgi Regulas (EK) Nr. 139/2004 8. panta 2. punktam, paziņo Komisijai ne vēlāk kā 65 darba dienu laikā no procesa uzsākšanas dienas.
               Ja attiecīgie uzņēmumi sākotnēji piedāvā uzņemties saistības mazāk nekā 55 darba dienu laikā no procesa sākšanas dienas, bet iesniedz saistību grozītu versiju 55 darba dienu laikā no minētās dienas vai vēlāk, grozītās saistības Regulas (EK) Nr. 139/2004 10. panta 3. punkta otrā teikuma piemērošanas nolūkā uzskata par jaunām saistībām.”;

               9)

               regulas 20. panta 1. un 1.a punktu aizstāj ar šādu:
               “1.   Saistības, ko attiecīgie uzņēmumi piedāvā uzņemties atbilstīgi Regulas (EK) Nr. 139/2004 6. panta 2. punktam vai 8. panta 2. punktam, Komisijai iesniedz 23. panta 1. punktā minētajā adresē tādā formātā un ar tik kopijām, kā Komisija laiku pa laikam noteikusi Eiropas Savienības Oficiālajā Vēstnesī. Šādu saistību izklāsta kopijas Komisija tūlīt nosūta dalībvalstu kompetentajām iestādēm.
               1.a   Papildus 1. punktā izklāstītajām prasībām attiecīgie uzņēmumi, piedāvājot uzņemties saistības saskaņā ar Regulas (EK) Nr. 139/2004 6. panta 2. punktu vai 8. panta 2. punktu, vienlaikus iesniedz RM formā par aizsardzības līdzekļiem (RM forma) paredzētās informācijas un dokumentu vienu oriģinālu, kā noteikts šīs regulas IV pielikumā, kā arī tik daudz kopiju, kā Komisija laiku pa laikam noteikusi Eiropas Savienības Oficiālajā Vēstnesī. Iesniegtajai informācijai jābūt pareizai un pilnīgai.”;

               10)

               regulas 21. pantu groza šādi:

                           a)

                           1. punktu aizstāj ar šādu:
                           “1.   Komisija dokumentus un uzaicinājumus to adresātiem var nosūtīt jebkurā no šādiem veidiem:

                                       a)

                                       piegādājot ar kurjera starpniecību un pretī saņemot parakstu par saņemšanu;

                                       b)

                                       nosūtot ierakstītā vēstulē un saņemot paziņojumu par tās saņemšanu;

                                       c)

                                       nosūtot pa faksu un saņemot paziņojumu par tā saņemšanu;

                                       d)

                                       nosūtot pa elektronisko pastu un saņemot paziņojumu par tā saņemšanu.”;

                           b)

                           3. punktu aizstāj ar šādu:
                           “3.   Ja dokumentu nosūta pa faksu vai elektronisko pastu, tad uzskata, ka adresāts to ir saņēmis nosūtīšanas dienā.”;

               11)

               regulas 23. pantam pievieno šādu 4. punktu:
               “4.   Ja Komisija norāda, ka tai iesniedzamie dokumenti vai to papildu kopijas jāiesniedz elektroniski, to formātu laiku pa laikam norāda Eiropas Savienības Oficiālajā Vēstnesī. Sūtījumus pa elektronisko pastu nosūta uz elektroniskā pasta adresi, ko Komisija regulāri publicē Eiropas Savienības Oficiālajā Vēstnesī.”

               12)

               I, II un III pielikumu aizstāj ar šīs regulas pielikuma tekstu.

         2. pants
   Šī regula stājas spēkā 2014. gada 1. janvārī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 5. decembrī

            Komisijas vārdā –

            priekšsēdētājs

         José Manuel BARROSO

      (1)  OV L 24, 29.1.2004., 1. lpp.

      (2)  Komisijas 2004. gada 21. aprīļa Regula (EK) Nr. 802/2004, ar ko īsteno Padomes Regulu (EK) Nr. 139/2004 par kontroli pār uzņēmumu koncentrāciju (OV L 133, 30.4.2004., 1. lpp.).

      PIELIKUMS
      “
            I PIELIKUMS

               CO FORMA PAZIŅOŠANAI PAR KONCENTRĀCIJU SASKAŅĀ AR REGULU (EK) Nr. 139/2004

               IEVADS

            1.1.   CO formas mērķis

            CO formā ir noteikta informācija, kas paziņojošajām pusēm jānorāda, iesniedzot Eiropas Komisijai paziņojumu par iecerētu apvienošanos, iegādi vai cita veida koncentrāciju. Eiropas Savienībā pieņemtā apvienošanās kontroles sistēma ir noteikta ar Padomes 2004. gada 20. janvāra Regulu (EK) Nr. 139/2004 (1) (turpmāk “Apvienošanās regula”) un Komisijas Regulu (EK) Nr. 802/2004 (2) (turpmāk “Īstenošanas regula”), kurai pievienota šī CO forma. Minētās regulas, kā arī citi noderīgi dokumenti ir atrodami Eiropas Komisijas tīmekļa vietnes Europa Konkurences ģenerāldirektorāta lapā. Vēršam jūsu uzmanību arī uz atbilstīgajiem noteikumiem Līgumā par Eiropas Ekonomikas zonu (3) (turpmāk “EEZ līgums”).
            Lai samazinātu laika patēriņu un izdevumus, kas rodas, ievērojot dažādās valstīs noteiktās atšķirīgās uzņēmumu apvienošanās kontroles procedūras, Eiropas Savienība ir ieviesusi apvienošanās kontroles sistēmu, saskaņā ar kuru Savienības mēroga koncentrācijas (4) (parasti – ja koncentrācijā iesaistītās puses atbilst noteiktām apgrozījuma robežvērtībām) (5) vienotā procedūrā novērtē Eiropas Komisija (“vienas institūcijas apstiprinājuma” princips). Koncentrācijas, kas neatbilst apgrozījuma robežvērtībām, var būt dalībvalstu un/vai EBTA valstu apvienošanās kontroles iestāžu kompetencē.
            Apvienošanās regulā paredzēts, ka Komisijai lēmums jāpieņem juridiski noteiktā termiņā. Pirmajā posmā Komisijas rīcībā parasti ir 25 darba dienas, lai pieņemtu lēmumu par to, vai atļaut koncentrāciju vai “ierosināt lietu”, tas ir, veikt padziļinātu izmeklēšanu (6). Ja Komisija nolemj sākt procedūru, galīgais lēmums par konkrēto darījumu tai parasti jāpieņem vēlākais 90 darba dienu laikā no procedūras sākšanas dienas (7).
            Ņemot vērā šos termiņus un lai “vienas institūcijas apstiprinājuma” princips darbotos, ir svarīgi Komisijai laikus sniegt informāciju, kas vajadzīga, lai veiktu nepieciešamo izmeklēšanu un lai novērtētu iecerētās koncentrācijas ietekmi uz attiecīgajiem tirgiem. Tādēļ paziņojuma izdarīšanas brīdī jāsniedz zināms daudzums informācijas.
            1.2.   Saziņa pirms paziņošanas

            Jāatzīst, ka saskaņā ar CO formu sniedzamās informācijas apjoms ir ievērojams. Tomēr pieredze liecina, ka atkarībā no konkrētajiem lietas apstākļiem iecerētās koncentrācijas pienācīgai izskatīšanai ne vienmēr ir vajadzīga visa prasītā informācija. Attiecīgi, ja jūs uzskatāt, ka kāda konkrēta šajā CO formā prasītās informācijas daļa Komisijai lietas izskatīšanā var nebūt vajadzīga, varat lūgt Komisiju atbrīvot jūs no pienākuma sniegt konkrēto informāciju (skatīt šīs ievaddaļas 1.4. punkta g) apakšpunktu).
            Saziņas iespējas pirms paziņošanas ir pakalpojums, ko Komisija piedāvā paziņojošajām pusēm pēc brīvprātīguma principa, lai dotu iespēju sagatavoties oficiālajai apvienošanās darījuma izskatīšanas procedūrai. Lai arī šāda prasība nav obligāta, gan paziņojošajām pusēm, gan Komisijai varētu būt ļoti noderīgi sazināties pirms paziņojuma iesniegšanas, lai cita starpā precīzi noteiktu paziņojumā iekļaujamās informācijas apjomu, un vairumā gadījumu rezultātā ievērojami samazinās prasītās informācijas apjoms.
            Tādējādi, kaut arī puses ir tiesīgas izlemt par pirms paziņojuma iesniegšanas saziņu, tās tiek aicinātas brīvprātīgi apspriesties ar Komisiju par to, cik piemērots ir paziņojumā iekļaut plānotās informācijas apjoms un veids.
            Turklāt jāatzīmē, ka par atsevišķiem koncentrācijas darījumiem, kuri diez vai radītu konkurences problēmas, var paziņot, izmantojot saīsināto CO formu, kas ir pievienota Īstenošanas regulas II pielikumā.
            Paziņojošās puses var izmantot Komisijas Konkurences ģenerāldirektorāta (“Konkurences ĢD”) dokumentu “Best Practices on the conduct of EC merger control proceedings” (“EK apvienošanās kontroles procedūru izpildes paraugprakses”), kas publicēts Konkurences ĢD tīmekļa vietnē un tiek regulāri atjaunināts. Tajā sniegtas norādes par saziņu pirms paziņojuma iesniegšanas un par paziņojuma sagatavošanu.
            1.3.   Kam jāiesniedz paziņojums

            Ja notiek apvienošanās Apvienošanās regulas 3. panta 1. punkta a) apakšpunkta nozīmē vai kopīgas kontroles pār uzņēmumu iegūšana Apvienošanās regulas 3. panta 1. punkta b) apakšpunkta nozīmē, paziņojums kopīgi jāiesniedz attiecīgi apvienošanās darījuma pusēm vai kopīgās kontroles ieguvējām pusēm (8).
            Ja viens uzņēmums pārņem kontrolē otru uzņēmumu, paziņojums jāsagatavo ieguvējam.
            Ja runa ir par uzņēmuma iegādes publisku piedāvājumu, paziņojums jāsagatavo iegādes piedāvājuma veicējam.
            Par sniegtās informācijas pareizību atbild puse, kas sagatavo paziņojumu.
            1.4.   Prasība par pareizu un pilnīgu paziņojumu

            Visai CO formā prasītajai informācijai jābūt pareizai un pilnīgai. Prasītajai informācijai jābūt norādītai attiecīgajā CO formas iedaļā.
            Jo īpaši jāievēro, ka:

                        a)

                        saskaņā ar Apvienošanās regulas 10. panta 1. punktu un Īstenošanas regulas 5. panta 2. un 4. punktu Apvienošanās regulā noteiktos termiņus saistībā ar paziņojumu nesāk skaitīt, pirms Komisija nav saņēmusi visu paziņojumam pievienojamo informāciju. Šīs prasības mērķis ir dot Komisijai iespēju izvērtēt paziņoto koncentrāciju Apvienošanās regulas stingri noteiktajos termiņos;

                        b)

                        paziņojošajām pusēm paziņojuma sagatavošanas gaitā jāpārliecinās par to, ka Komisijai norādītie kontaktpersonu vārdi un dati, jo īpaši faksa numuri un e-pasta adreses, ir pareizi, atbilstīgi un aktuāli (9);

                        c)

                        paziņojumā iekļautu nepareizu vai maldinošu informāciju uzskata par nepilnīgu informāciju (Īstenošanas regulas 5. panta 4. punkts);

                        d)

                        ja paziņojums ir nepilnīgs, Komisija nekavējoties par to rakstveidā informē paziņojošās puses vai to pārstāvjus. Paziņojums stājas spēkā tikai dienā, kad Komisija ir saņēmusi pilnīgu un pareizu informāciju (Apvienošanās regulas 10. panta 1. punkts un Īstenošanas regulas 5. panta 2. un 4. punkts);

                        e)

                        ievērojot Apvienošanās regulas 14. panta 1. punkta a) apakšpunktu, paziņojošajām pusēm, kas tīši vai netīši sniedz nepareizu vai maldinošu informāciju, var uzlikt naudas sodu, kura apmērs ir līdz 1 % no attiecīgā uzņēmuma kopējā apgrozījuma. Turklāt, ievērojot Apvienošanās regulas 6. panta 3. punkta a) apakšpunktu un 8. panta 6. punkta a) apakšpunktu, Komisija var atsaukt tās lēmumu par paziņotās koncentrācijas atbilstību, ja minētā lēmuma pamatā ir nepareiza informācija, par ko ir atbildīgs kāds no attiecīgajiem uzņēmumiem;

                        f)

                        jūs varat rakstveidā lūgt, lai Komisija paziņojumu atzīst par pilnīgu, neraugoties uz šajā CO formā prasītās informācijas neiesniegšanu, ja minētā informācija pamatotu iemeslu dēļ jums ir pilnībā vai daļēji nepieejama (piemēram, apstrīdēta iegādes piedāvājuma gadījumā nav pieejama informācija par mērķuzņēmumu);
                        Komisija šādu lūgumu izskatīs, ja jūs norādīsiet minētās informācijas nepieejamības iemeslus un sniegsiet precīzākās iespējamās aplēses par trūkstošajiem datiem, norādot aplēšu avotus. Ja iespējams, jānorāda arī tas, kur Komisija varētu iegūt prasīto informāciju, kas jums nav pieejama;

                        g)

                        saskaņā ar Īstenošanas regulas 4. panta 2. punktu Komisija var atbrīvot no pienākuma paziņojumā sniegt kādu konkrētu informāciju, tostarp dokumentus, vai no citām šajā CO formā norādītajām prasībām, ja tā uzskata, ka minēto pienākumu vai prasību izpilde konkrētās lietas izskatīšanā nav nepieciešama. Attiecīgi posmā pirms paziņošanas jūs varat rakstveidā lūgt Komisiju atbrīvot jūs no pienākuma sniegt minēto informāciju, ja uzskatāt, ka tā Komisijai konkrētās lietas izskatīšanā nav vajadzīga.
                        Komisijas pieredze liecina, ka dažu CO formā prasīto kategoriju informācija, kaut arī vajadzīga atsevišķu lietu izvērtēšanai, tomēr var nebūt nepieciešama daudzu citu lietu izskatīšanā. Šīs informācijas kategorijas ir skaidri norādītas šajā CO formā (skatīt 15., 16., 18., 20., 23., 27., 28., 30. un 31. zemsvītras piezīmi). Aicinām jūs īpaši par šīm informācijas kategorijām apsvērt, vai lūgt atbrīvojumu.

                  Lai Komisija varētu noteikt, vai informācija, no kuras sniegšanas lūgts atbrīvot, ir nepieciešama lietas izskatīšanai, atbrīvojuma lūgums būtu jāiesniedz kopā ar CO formas paziņojuma projektu. Atbrīvojuma lūgums būtu vai nu jāiekļauj pašā CO formas paziņojuma projektā, vai arī jānoformē kā e-vēstule, ko adresē atbildīgajam lietas vadītājam un/vai nodaļas vadītājam.
            Komisija atbrīvojuma lūgumu izskatīs, ja būsiet norādījuši pamatotus iemeslus tam, kāpēc attiecīgā informācija nav vajadzīga konkrētās lietas izskatīšanai. Atbrīvojuma lūgumus apstrādās, izskatot CO formas paziņojuma projektu. Tādējādi saskaņā ar Konkurences ĢD EK apvienošanās kontroles procedūru izpildes paraugpraksi Konkurences ĢD atbildei uz atbrīvojuma lūgumiem vispārīgā gadījumā būtu vajadzīgas piecas darba dienas
            Lai novērstu jebkādas šaubas, jānorāda, ka tas, ka Komisija attiecīgajā gadījumā ir piekritusi, ka kādu konkrētu šajā CO formā prasīto informāciju nav nepieciešams iekļaut pilnīgajā paziņojumā par koncentrāciju (izmantojot CO formu), nekādā ziņā neliedz Komisijai jebkurā brīdī pieprasīt šo informāciju, jo īpaši ar informācijas pieprasījumu saskaņā ar Apvienošanās regulas 11. pantu.
            1.5.   Kā paziņot

            Paziņojums jāsagatavo kādā no Eiropas Savienības oficiālajām valodām. Šī valoda pēc tam kļūst par procesa valodu visām paziņojošajām pusēm. Ja paziņojumu saskaņā ar EEZ līguma 24. protokola 12. pantu iesniedz tādā EBTA valsts oficiālajā valodā, kura nav Savienības oficiālā valoda, tad kopā ar paziņojumu jāiesniedz arī tā tulkojums kādā no Savienības oficiālajām valodām.
            Informācija, kas prasīta saskaņā ar šo CO formu, jāsniedz, izmantojot CO formas iedaļu un punktu numurus, jāparaksta 11. iedaļā paredzētais apliecinājums un jāpievieno apliecinošie dokumenti. CO formas oriģināls jāparaksta personām, kuras ir likumīgi pilnvarotas rīkoties katras paziņojošās puses vārdā, vai vienam vai vairākiem paziņojošās puses vai pušu pilnvarotiem ārējiem pārstāvjiem. Paziņojošajām pusēm jāizvēlas uzskatāmākais veids, kādā norādīt CO formas 7. līdz 9. iedaļā paredzēto informāciju – iedaļu numurētajā secībā vai tās grupējot kopā attiecībā uz katru ietekmēto tirgu (vai katru ietekmēto tirgu grupu).
            Uzskatāmības labad zināmu daļu informācijas var iekļaut pielikumos. Tomēr ir svarīgi, lai visa pamatinformācija un jo īpaši informācija par attiecīgo pušu un šo pušu lielāko konkurentu tirgus daļām būtu iekļauta CO formā sagatavotā paziņojuma pamatdaļā. Pielikumi izmantojami vienīgi, lai papildinātu CO formas pamatdaļā norādīto informāciju
            Kontaktinformācija jāsniedz tādā formātā, kādu Konkurences ĢD noteicis savā tīmekļa vietnē. Pienācīgai izskatīšanas procesa norisei ir svarīgi, lai kontaktinformācija būtu precīza. Vairākas kļūdas kontaktinformācijā var būt iemesls, lai paziņojumu atzītu par nepilnīgu.
            Apliecinošie dokumenti jāiesniedz oriģinālvalodā, ja oriģinālvaloda nav Savienības oficiālā valoda, minētie dokumenti jāiztulko procesa valodā (Īstenošanas regulas 3. panta 4. punkts).
            Apliecinošie dokumenti var būt oriģināli vai oriģinālu kopijas. Pēdējā gadījumā paziņojošajai pusei jāapstiprina tas, ka kopijas ir patiesas un pilnīgas.
            Konkurences ĢD jāiesniedz viens CO formā sagatavota paziņojuma un apliecinošo dokumentu oriģināls un prasītais skaits kopiju. Kopiju prasītais skaits un formāts (papīra un/vai elektroniskas) regulāri tiks publicēts Eiropas Savienības Oficiālajā Vēstnesī un Konkurences ĢD tīmekļa vietnē.
            Paziņojums jānogādā Īstenošanas regulas 23. panta 1. punktā minētajā adresē. Šī adrese ir publicēta Eiropas Savienības Oficiālajā Vēstnesī un ir pieejama Konkurences ĢD tīmekļa vietnē. Paziņojums jānogādā Komisijai darba dienā, kā definēts Īstenošanas regulas 24. pantā, darba laikā, kas norādīts Konkurences ĢD tīmekļa vietnē. Jāievēro Konkurences ĢD tīmekļa vietnē dotie norādījumi par drošību.
            CO formas paziņojuma un apliecinošo dokumentu elektroniskās kopijas jāiesniedz izmantojamā un meklēšanai piemērotā formātā, kāds norādīts Konkurences ĢD tīmekļa vietnē.
            1.6.   Konfidencialitāte

            Apvienošanās regulas 17. panta 2. punkts, kā arī atbilstīgie EEZ līguma noteikumi (10) prasa Komisijai, dalībvalstīm, EBTA Uzraudzības iestādei un EBTA valstīm, to ierēdņiem un citiem darbiniekiem neizpaust regulas piemērošanas gaitā iegūto informāciju, uz ko attiecas dienesta noslēpuma ievērošanas pienākums. Šis pats princips piemērojams, lai garantētu konfidencialitāti paziņojošo pušu starpā.
            Ja jūs uzskatāt, ka no jums prasītās informācijas publicēšana vai cita veida izpaušana citām pusēm var negatīvi skart jūsu intereses, iesniedziet šo informāciju atsevišķi, katru lapu skaidri marķējot ar norādi “Komercnoslēpums”. Jums turklāt jānorāda iemesli, kuru dēļ šī informācija nav izpaužama vai publicējama.
            Ja notiek apvienošanās vai kopīgas kontroles ieguve vai citos gadījumos, kad paziņojumu sniedz vairākas puses, komercnoslēpumus var iesniegt atsevišķi un paziņojumā uz tiem atsaukties kā uz pielikumu. Lai paziņojumu varētu uzskatīt par pilnīgu, visiem šiem pielikumiem jābūt iekļautiem paziņojuma materiālos.
            1.7.   Definīcijas un norādījumi šīs CO formas vajadzībām

            Paziņojošā puse vai puses: ja paziņojumu iesniedz tikai viens no uzņēmumiem, kas piedalās darbībā, tad terminu “paziņojošās puses” izmanto, lai apzīmētu tikai to uzņēmumu, kurš ir faktiskais paziņojuma iesniedzējs.
            Koncentrācijā iesaistītā puse vai puses: šie termini attiecas gan uz ieguvēju pusi, gan uz iegūto pusi vai uz pusēm, kas apvienojas, tostarp uz visiem uzņēmumiem, kurus pārņem kontrolē vai izsola publiskā piedāvājumā.
            Ja vien nav norādīts citādi, termini “paziņojošā puse vai puses” un “koncentrācijā iesaistītā(-ās) puse(-es)” ietver visus uzņēmumus, kas ietilpst tajā pašā grupā kā attiecīgās puses.
            Ietekmētie tirgi: šīs CO formas 6. iedaļā paziņojošajām pusēm prasīts definēt konkrētos produktu tirgus un turklāt norādīt, kurus no šiem konkrētajiem tirgiem paziņotais darījums varētu ietekmēt. No ietekmētā tirgus definīcijas ir atkarīgs tas, vai tiks pieprasīta informācija par vairākiem citiem CO formā ietvertiem jautājumiem. Šis termins var attiekties vai nu uz produktu, vai pakalpojumu tirgu.
            Gads: šajā CO formā “gads” visur jāsaprot kā kalendārais gads, ja vien nav norādīts citādi. Visa šajā CO formā prasītā informācija jāsniedz par iepriekšējo gadu pirms paziņojuma sniegšanas, ja vien nav norādīts citādi.
            Finanšu dati, kas prasīti 4. iedaļā, jāsniedz, izsakot tos euro pēc vidējā maiņas kursa attiecīgajā gadā vai citā attiecīgajā laikposmā.
            Visas CO formā iekļautās atsauces uz tiesību aktu noteikumiem ir atsauces uz attiecīgajiem Apvienošanās regulas pantiem un punktiem, ja vien nav norādīts citādi.
            1.8.   Attiecīgo uzņēmumu vākto kvantitatīvo ekonomikas datu apraksts

            Gadījumos, kad varētu būt noderīga ietekmēto tirgu kvantitatīva ekonomiskā analīze, sniedziet īsu aprakstu par datiem, ko katrs no attiecīgajiem uzņēmumiem vāc un glabā savas uzņēmējdarbības ietvaros un kuri varētu noderēt šādai analīzei.
            Turpmāk sniegti trīs piemēri par gadījumiem, kuros dati varētu noderēt kvantitatīvai ekonomiskajai analīzei: koncentrācija starp diviem tādu pakalpojumu sniedzējiem, ko komerciālie klienti iepērk strukturētās iepirkuma procedūrās, kurās potenciālie pakalpojumu sniedzēji savstarpēji konkurē un pakalpojumu sniedzēji vai klienti vāc datus par iepirkuma procedūras piedāvājumiem, tas ir, datus par iepriekšējo iepirkuma procedūru dalībniekiem, piedāvājumiem un rezultātiem; koncentrācija starp tādu mazumtirdzniecības preču ražotājiem, ko pārdod galapatērētājiem, par kuru pirkumiem ilgākā laikposmā vāc “skenēšanas datus”; koncentrācijas darījums starp pakalpojumu sniedzējiem, kuri piedāvā mobilo sakaru pakalpojumus galapatērētājiem, un telekomunikāciju regulatīvās iestādes vāc datus par klientu lēmumiem mainīt mobilo sakaru operatoru.
            Datu aprakstā būtu jāiekļauj jo īpaši informācija par datu veidu (informācija par pārdošanu vai piedāvājumiem, peļņas normām, iepirkuma procedūras datiem utt.), iedalījuma līmeni (pa valstīm, produktiem, klientiem, līgumiem utt.), laikposmu, par kuru dati pieejami, un formātu.
            Informācija, kas tiek pieprasīta saskaņā ar ievaddaļas 1.8. punktu, nav nepieciešams priekšnosacījums, lai CO formas paziņojumu varētu atzīt par pilnīgu. Tomēr, ņemot vērā tiesību aktos paredzētos Savienības līmeņa apvienošanās kontroles termiņus, paziņojošajām pusēm tiek ieteikts šos aprakstus iesniegt pēc iespējas agrāk, ja runa ir par lietām un tirgiem, attiecībā uz kuriem varētu noderēt kvantitatīvā analīze.
            Plašāku informāciju attiecīgie uzņēmumi var iegūt Konkurences ĢD dokumentā “Best Practices for the submission of economic evidence and data collection in cases concerning the application of articles 101 and 102 TFEU and in merger cases” (“Ekonomikas rādītāju iesniegšanas un datu apkopošanas paraugprakse lietās, kuras attiecas uz LESD 101. un 102. panta piemērošanu, un apvienošanās lietās”), kas publicēts Konkurences ĢD tīmekļa vietnē un tiek regulāri atjaunināts.
            1.9.   Starptautiskā sadarbība starp Komisiju un citām konkurences iestādēm

            Komisija aicina attiecīgos uzņēmumus palīdzēt atvieglot starptautisko sadarbību starp Komisiju un citām konkurences iestādēm, kuras izskata to pašu koncentrācijas darījumu. Komisijas pieredze liecina, ka laba sadarbība starp Komisiju un konkurences iestādēm valstīs ārpus EEZ ievērojami nāk par labu attiecīgajiem uzņēmumiem. Tāpēc Komisija aicina paziņojošās puses kopā ar CO formas paziņojumu iesniegt to EEZ neietilpstošo valstu sarakstu, kurās saskaņā ar apvienošanās kontroles noteikumiem nepieciešams apstiprinājums pirms vai pēc koncentrācijas darījuma noslēgšanas.
            Turklāt Komisija aicina attiecīgos uzņēmumus iesniegt apliecinājumus par atteikšanos no konfidencialitātes, tādējādi dodot Komisijai iespēju dalīties informācijā ar citām konkurences iestādēm ārpus EEZ, kuras izskata to pašu koncentrācijas darījumu. Katra šāda atteikšanās no konfidencialitātes atvieglo koncentrācijas darījuma kopīgu apspriešanu un analīzi, jo dod Komisijai iespēju dalīties būtiskajā informācijā ar citu konkurences iestādi, kas izskata to pašu koncentrācijas darījumu, tostarp konfidenciālā komercinformācijā, kura iegūta no attiecīgajiem uzņēmumiem. Tāpēc Komisija aicina attiecīgos uzņēmumus izmantot Konkurences ĢD tīmekļa vietnē publicēto un regulāri atjaunināto Komisijas paraugu apliecinājumam par atteikšanos no konfidencialitātes.
            1.10.   Informācijas sniegšana darbiniekiem un to pārstāvjiem

            Komisija vērš jūsu uzmanību uz pienākumiem, kas koncentrācijā iesaistītajām pusēm var būt jāpilda saskaņā ar Savienības un/vai valsts noteikumiem par darbinieku un/vai viņu pārstāvju informēšanu un apspriešanos ar viņiem ar saistībā ar koncentrācijas darījumiem.
            1.   IEDAĻA

               Koncentrācijas apraksts

                        1.1.

                        Sniedziet pārskatu par konkrēto koncentrāciju, norādot koncentrācijā iesaistītās puses, koncentrācijas veidu (piemēram, apvienošanās, iegāde vai kopuzņēmums), koncentrācijā iesaistīto pušu darbības jomas, kā arī tirgus, ko šī koncentrācija ietekmēs (tostarp galvenos ietekmētos tirgus (11)), un koncentrācijas stratēģiskos un ekonomiskos motīvus.

                        1.2.

                        Sniedziet 1.1. iedaļā paredzētās informācijas kopsavilkumu (ne vairāk kā 500 vārdu apjomā). Šis kopsavilkums ir paredzēts, lai paziņošanas brīdī to publicētu Konkurences ĢD tīmekļa vietnē. Minētais kopsavilkums jāsagatavo tā, lai tajā nebūtu konfidenciālas informācijas un komercnoslēpumu.

                  2.   IEDAĻA

               Informācija par pusēm

            2.1.   Informācija par paziņojošo(-ajām) pusi(-ēm) un citām koncentrācijā iesaistītajām pusēm
                (12)

            Par katru paziņojošo pusi un katru no citām koncentrācijā iesaistītajām pusēm jānorāda:

                        2.1.1.

                        uzņēmuma nosaukums;

                        2.1.2.

                        attiecīgās kontaktpersonas vārds, uzvārds, adrese, tālruņa numurs, faksa numurs, e-pasta adrese un amats; norādītajai adresei jābūt adresei, kurā var izsniegt dokumentus un jo īpaši Komisijas lēmumus un citus procedūras dokumentus, un norādītajai kontaktpersonai jābūt pilnvarotai saņemt dokumentus;

                        2.1.3.

                        ja dokumentu un jo īpaši Komisijas lēmumu un citu procedūras dokumentu saņemšanai ir iecelts viens vai vairāki pilnvaroti ārējie pārstāvji:

                                    2.1.3.1.

                                    katra pārstāvja vārds, uzvārds, adrese, tālruņa numurs, faksa numurs, e-pasta adrese un amats; un

                                    2.1.3.2.

                                    par katru pārstāvi sagatavotās rakstiskās pilnvaras oriģināls (pamatojoties uz Konkurences ĢD tīmekļa vietnē pieejamo pilnvaras paraugu).

                  2.2.   Pušu uzņēmējdarbības veids

            Attiecībā uz katru paziņojošo pusi un katru no citām koncentrācijā iesaistītajām pusēm aprakstīt uzņēmējdarbības veidu.
            3.   IEDAĻA

               Informācija par koncentrāciju, īpašumtiesībām un kontroli
                (13)

            Šajā iedaļā prasīto informāciju var ilustrēt ar organigrammām vai diagrammām, kas attēlo attiecīgo uzņēmumu īpašumtiesību un kontroles struktūru pirms un pēc koncentrācijas pabeigšanas.

                        3.1.

                        Aprakstiet, par kāda veida koncentrāciju ir konkrētais paziņojums. Atsaucoties uz attiecīgajiem kritērijiem, kas minēti Apvienošanās regulā un Komisijas konsolidētajā jurisdikcijas paziņojumā (14):

                                    3.1.1.

                                    norādiet uzņēmumus vai personas, kas pilnībā vai kopīgi tieši vai netieši kontrolē katru attiecīgo uzņēmumu, un raksturojiet katra attiecīgā uzņēmuma īpašumtiesību un kontroles struktūru pirms koncentrācijas darījuma;

                                    3.1.2.

                                    norādiet, vai ierosinātā koncentrācija ir:

                                                i)

                                                pilnīga apvienošanās;

                                                ii)

                                                pilnīgas vai kopīgas kontroles ieguve; vai

                                                iii)

                                                līgums vai cits līdzeklis tiešas vai netiešas kontroles nodošanai Apvienošanās regulas 3. panta 2. punkta nozīmē;

                                                iv)

                                                koncentrācija, kas izriet no kopīgas kontroles iegūšanas pilnfunkciju kopuzņēmumā Apvienošanās regulas 3. panta 4. punkta nozīmē, un ja tā ir, norādiet iemeslus, kuru dēļ kopuzņēmums ir uzskatāms par pilnfunkciju kopuzņēmumu (15);

                                    3.1.3.

                                    paskaidrojiet, kā koncentrācija tiks īstenota (piemēram, noslēdzot līgumu, izsludinot publisku piedāvājumu utt.);

                                    3.1.4.

                                    atsaucoties uz Apvienošanās regulas 4. panta 1. punktu, norādiet, vai uz paziņošanas brīdi ir noticis kāds no minētajiem:

                                                i)

                                                ir noslēgts nolīgums;

                                                ii)

                                                ir notikusi pārņemšana kontrolē;

                                                iii)

                                                ir paziņots par (nodomu izsludināt) publisku piedāvājumu; vai

                                                iv)

                                                attiecīgie uzņēmumi ir izrādījuši labticīgu nodomu noslēgt nolīgumu;

                                    3.1.5.

                                    norādiet plānotos datumus visiem koncentrācijas paveikšanai svarīgākajiem notikumiem;

                                    3.1.6.

                                    raksturojiet katra attiecīgā uzņēmuma īpašumtiesību un kontroles struktūru pēc koncentrācijas pabeigšanas.

                        3.2.

                        Raksturojiet koncentrācijas ekonomiskos motīvus.

                        3.3.

                        Norādiet darījuma vērtību (attiecīgi pirkuma cenu vai visu attiecīgo aktīvu vērtību, precizējot, vai runa ir par pašu kapitālu, naudas līdzekļiem vai citiem aktīviem).

                        3.4.

                        Aprakstiet finansiālo vai citādu atbalstu, ko jebkura puse ir saņēmusi no valsts iestādēm, un šā atbalsta raksturu un apjomu.

                        3.5.

                        Par visām koncentrācijā iesaistītajām pusēm (izņemot pārdevēju) sniedziet sarakstu ar visiem pārējiem uzņēmumiem, kuri darbojas ietekmētajos tirgos un kuros attiecīgās grupas uzņēmumiem vai personām atsevišķi vai kopā ir 10 % vai vairāk balsstiesību, emitētā kapitāla vai citu vērtspapīru, norādot attiecīgo īpašnieku/turētāju un tā procentuālo daļu (16); un

                        3.6.

                        Sniedziet informāciju par iegādēm, ko 2.1. iedaļā norādītās grupas veikušas iepriekšējo triju gadu laikā un kas attiecas uz uzņēmumiem, kuri darbojas ietekmētajos tirgos (17).

                  4.   IEDAĻA

               Apgrozījums

            Par katru attiecīgo uzņēmumu sniedziet šādus datus par iepriekšējo finanšu gadu (18):

                        4.1.

                        kopējais apgrozījums pasaulē;

                        4.2.

                        kopējais apgrozījums ES;

                        4.3.

                        kopējais apgrozījums EEZ (ES un EBTA);

                        4.4.

                        apgrozījums katrā dalībvalstī (attiecīgā gadījumā norādiet dalībvalsti, kurā apgrozījums ir lielāks par divām trešdaļām no kopējā apgrozījuma ES);

                        4.5.

                        kopējais apgrozījums EBTA valstīs;

                        4.6.

                        Apgrozījums katrā EBTA dalībvalstī (norādīt attiecīgā gadījumā – EBTA valsts, kurai atbilst vairāk nekā divas trešdaļas no EBTA valstu apgrozījuma, kā arī norādīt, vai attiecīgo uzņēmumu kopējais apgrozījums EBTA valstu teritorijā ir vienāds vai lielāks par 25 % no to kopējā apgrozījuma EEA teritorijā).

                  Dati par apgrozījumu sniedzami, aizpildot Konkurences ĢD tīmekļa vietnē pieejamo tabulas veidni.
            5.   IEDAĻA

               Apliecinošie dokumenti

            Paziņojošajai(-ajām) pusei(-ēm) jāiesniedz turpmāk minētie dokumenti:

                        5.1.

                        visu to dokumentu galīgo vai jaunāko versiju kopijas, kas apliecina koncentrācijas norisi saskaņā ar iesaistīto pušu vienošanos, saistībā ar pārņemšanu kontrolē vai saistībā ar publisku piedāvājumu;

                        5.2.

                        ja paziņojuma sniegšanas brīdī tas nav pieejams, jāiesniedz kopija jaunākajam dokumentam, kurā atspoguļoti plāni izsludināt publisku piedāvājumu, un piedāvājuma dokumenta kopija jāiesniedz, kolīdz iespējams, bet ne vēlāk kā brīdī, kad dokuments nosūtīts akcionāriem/daļu īpašniekiem;

                        5.3.

                        interneta adrese (ja tāda ir), kurā pieejami koncentrācijā iesaistīto pušu jaunākie gada ziņojumi un grāmatvedības pārskati, vai, ja šādas interneta adreses nav, koncentrācijā iesaistīto pušu jaunāko gada ziņojumu un grāmatvedības pārskatu kopijas; un

                        5.4.

                        kopijas visiem dokumentiem, ko sagatavojuši, uzdevuši sagatavot vai saņēmuši valdes, direktoru padomes vai uzraudzības padomes locekļi (atkarībā no konkrētās uzņēmuma pārvaldības struktūras) vai citas personas, kuras veic tamlīdzīgas funkcijas (vai kurām šādas funkcijas ir deleģētas vai nodotas ar pilnvarojumu), vai akcionāru sanāksme, konkrēti:

                                    i)

                                    protokoli no valdes, direktoru padomes, uzraudzības padomes un akcionāru sanāksmēm, kurās apspriests konkrētais darījums, vai šo protokolu izraksti attiecībā uz darījuma apspriešanu;

                                    ii)

                                    analīzes, ziņojumi, pētījumi, apsekojumi, prezentācijas un tamlīdzīgi dokumenti, kuru mērķis ir izvērtēt vai analizēt iecerēto koncentrāciju saistībā ar tās motīviem (tostarp dokumenti, kuros darījums skatīts saistībā ar iespējamiem alternatīviem iegādes darījumiem), tirgus daļām, konkurences apstākļiem, konkurentiem (faktiskajiem un potenciālajiem), noieta pieauguma vai paplašināšanās iespējām citos produktu vai ģeogrāfiskajos tirgos un/vai vispārējiem tirgus apstākļiem (19);

                                    iii)

                                    analīzes, ziņojumi, pētījumi, apsekojumi un tamlīdzīgi pēdējo divu gadu laikā sagatavoti dokumenti, kuru mērķis ir izvērtēt jebkuru no ietekmētajiem tirgiem (20) saistībā ar tirgus daļām, konkurences apstākļiem, konkurentiem (faktiskajiem un potenciālajiem) un/vai noieta pieauguma vai paplašināšanās iespējām citos produktu vai ģeogrāfiskajos tirgos (21);

                  Iesniedziet 5.4. iedaļā minēto dokumentu sarakstu, par katru dokumentu norādot sagatavošanas datumu un adresāta(-u) vārdu, uzvārdu un amatu.
            6.   IEDAĻA

               Tirgu definīcijas

            Konkrētie produktu un ģeogrāfiskie tirgi palīdz noteikt apjomu, kādā jānovērtē koncentrācijas darījuma radītā jaunā uzņēmuma tirgus vara (22). Raksturojot konkrētos produktu un ģeogrāfiskos tirgus, paziņojošajām pusēm papildus produktu un ģeogrāfisko tirgu definīcijām, ko tās uzskata par konkrētajā gadījumā piemērotām, ir jāiesniedz visas citas iespējamās produktu un ģeogrāfisko tirgu definīcijas. Iespējamās alternatīvās definīcijas produktiem un ģeogrāfiskajiem tirgiem var noteikt, pamatojoties uz līdzšinējiem Komisijas lēmumiem un Eiropas Savienības Tiesu spriedumiem un (jo īpaši, ja nav Komisijas vai Tiesas precedentu) atsaucoties uz nozaru ziņojumiem, tirgus pētījumiem un paziņojošo pušu iekšējiem dokumentiem.
            Paziņojošajām pusēm šajā CO formā prasītā informācija jāsniedz, ievērojot turpmāk sniegtās definīcijas.
            6.1.   Konkrētie produktu tirgi:

            Konkrētais produktu tirgus ietver visus produktus un/vai pakalpojumus, kurus patērētājs uzskata par savstarpēji aizstājamiem, ņemot vērā produktu īpašības, cenas un paredzēto izmantojumu. Konkrēto produktu tirgu dažos gadījumos var veidot vairāki atsevišķi produkti un/vai pakalpojumi, kam pārsvarā ir identiskas fiziskās un tehniskās īpašības un kas ir savstarpēji aizstājami.
            Faktori, kas jāņem vērā, izvērtējot konkrēto produktu tirgu, ietver analīzi, kurā apskata to, kāpēc attiecīgie produkti vai pakalpojumi ir iekļauti šajos tirgos, bet citi nav, minētajā analīzē izmantojot iepriekš sniegto definīciju un ņemot vērā, piemēram, produktu un pakalpojumu savstarpējo aizstājamību, cenas, pieprasījuma krustenisko elastību vai citus būtiskus faktorus (piemēram, attiecīgos gadījumos – piedāvājuma aizstājamību).
            6.2.   Konkrētie ģeogrāfiskie tirgi:

            Konkrētais ģeogrāfiskais tirgus ietver teritoriju, kurā attiecīgie uzņēmumi piedāvā un pieprasa konkrētos produktus vai pakalpojumus, konkurences apstākļi ir pietiekami viendabīgi un kuru no blakus esošajām teritorijām var nošķirt jo īpaši tādēļ, ka konkurences apstākļi tajās ievērojami atšķiras.
            Faktori, kas jāņem vērā, izvērtējot konkrēto ģeogrāfisko tirgu, cita starpā ir attiecīgo produktu vai pakalpojumu veids un īpašības, šķēršļi ieiešanai tirgū, patērētāju gaume, vērā ņemamas uzņēmumu tirgus daļu atšķirības blakus esošās teritorijās vai būtiskas cenu atšķirības.
            6.3.   Ietekmētie tirgi:

            Šajā CO formā prasītās informācijas vajadzībām ietekmētie tirgi ir visi konkrētie produktu un ģeogrāfiskie tirgi, kā arī citi iespējamie alternatīvie produktu un ģeogrāfiskie tirgi, kuros EEZ teritorijā:

                        a)

                        divas vai vairākas koncentrācijā iesaistītās puses veic uzņēmējdarbību vienā un tajā pašā konkrētajā tirgū un koncentrācijas rezultātā to kopējā tirgus daļa būtu 20 % vai lielāka. Šīs ir horizontālas attiecības;

                        b)

                        viena vai vairākas koncentrācijā iesaistītās puses veic uzņēmējdarbību konkrētajā tirgū, kas ir augšupējais vai lejupējais tirgus attiecībā pret konkrēto tirgu, kurā darbojas jebkura cita koncentrācijā iesaistītā puse, un to atsevišķās vai kopējās tirgus daļas jebkurā tirgus līmenī ir 30 % vai lielākas neatkarīgi no tā, vai starp koncentrācijā iesaistītajām pusēm pastāv piegādātāja un klienta attiecības (23). Šīs ir vertikālas attiecības.

                  Nosakiet katru ietekmēto tirgu, pamatojoties uz 6. iedaļā izklāstītajām definīcijām un tirgus daļu robežlielumiem (24).
            6.4.   Citi tirgi, kurus paziņotais darījums var būtiski ietekmēt

            Pamatojoties uz 6. iedaļā izklāstītajām definīcijām, raksturojiet produktu un ģeogrāfisko tvērumu attiecībā uz visām citām iespējamām tirgus definīcijām tirgos (gadījumos, kad šādi tirgi ietver visu vai daļu EEZ), kuri nav 6.1. iedaļā noteiktie ietekmētie tirgi un kurus paziņotais darījums var būtiski ietekmēt, piemēram, ja:

                        a)

                        koncentrācijā iesaistītas puses tirgus daļa ir lielāka par 30 %, un cita koncentrācijā iesaistīta puse ir potenciāla minētās puses konkurente attiecīgajā tirgū. Pusi var uzskatīt par potenciālu konkurenti, ja tā plāno ieiet tirgū vai ja iepriekšējos trijos gados tā ir izstrādājusi vai centusies īstenot šādus plānus;

                        b)

                        koncentrācijā iesaistītas puses tirgus daļa ir lielāka par 30 %, un citai koncentrācijā iesaistītai pusei pieder nozīmīgas intelektuālā īpašuma tiesības attiecīgajā tirgū;

                        c)

                        koncentrācijā iesaistīta puse darbojas produkcijas tirgū, kas ir blakus esošs tirgus un atrodas ciešā saistībā ar produkcijas tirgu, kurā darbojas cita koncentrācijā iesaistīta puse, un pušu atsevišķās vai kopīgās tirgus daļas jebkurā no minētajiem tirgiem ir 30 % vai lielākas. Produktu tirgi ir cieši saistīti blakus esoši tirgi, ja attiecīgie produkti ir savstarpēji papildinoši (25) vai ja tie pieder pie produktu klāsta, ko parasti iegādājas viena un tā pati klientu grupa vienam un tam pašam pielietojumam (26).

                  Lai Komisija jau no paša sākuma varētu izvērtēt iecerētās koncentrācijas ietekmi uz konkurenci tirgos, kas norādīti 6.4. iedaļā, paziņojošās puses tiek aicinātas iesniegt šīs CO formas 7. un 8. iedaļā paredzēto informāciju arī par minētajiem tirgiem.
            7.   IEDAĻA

               Informācija par ietekmētajiem tirgiem

            Par katru horizontāli ietekmēto tirgu, katru vertikāli ietekmēto tirgu un katru no citiem tirgiem, kurus paziņotais darījums var būtiski ietekmēt, attiecībā uz katru no pēdējiem trim gadiem (27) sniedziet šādu informāciju:

                        7.1.

                        par katru koncentrācijā iesaistīto pusi – uzņēmējdarbības veids, galvenie meitasuzņēmumi un/vai zīmoli, produktu nosaukumi un/vai izmantotās preču zīmes katrā no šiem tirgiem;

                        7.2.

                        tirgus kopējā apjoma aplēse noieta vērtības (euro) un apjoma (vienības) izteiksmē (28). Norādiet aprēķinos izmantotās metodes un avotus un iesniedziet šos aprēķinus apliecinošus dokumentus, ja tie ir pieejami;

                        7.3.

                        noieta vērtība un apjoms, kā arī tirgus daļu aplēses attiecībā uz katru no koncentrācijā iesaistītajām pusēm;

                        7.4.

                        tirgus daļas vērtības (un attiecīgā gadījumā – apjoma) aplēse par visiem konkurentiem (tostarp importētājiem), kuru tirgus daļa konkrētajā tirgū ir vismaz 5 %. Norādiet minēto tirgus daļu aprēķinos izmantotos avotus un iesniedziet šos aprēķinus apliecinošus dokumentus, ja tie ir pieejami;

                        7.5.

                        kopējās Savienības un EEZ mēroga jaudas aplēse. Attiecībā uz pēdējiem trīs gadiem, kāda šī jaudas daļa ir aprēķināta katrai koncentrācijas pusei un kādas ir bijis to jaudas izmantošanas attiecīgais līmenis. Attiecīgā gadījumā norādiet katras koncentrācijā iesaistītās puses ražotņu atrašanās vietu un jaudu ietekmētajos tirgos (29).

                  8.   IEDAĻA

               Piedāvājuma struktūra ietekmētajos tirgos

                        8.1.

                        Īsi raksturojiet piedāvājuma struktūru katrā ietekmētajā tirgū. Jo īpaši norādiet šādu informāciju:

                                    a)

                                    veids, kādā koncentrācijā iesaistītās puses ražo produktus un/vai sniedz pakalpojumus, nosaka to cenu un pārdod tos, piemēram, vai tās ražo, pārdod un nosaka cenu vietējā līmenī;

                                    b)

                                    katras koncentrācijā iesaistītās puses vertikālās integrācijas veids un pakāpe salīdzinājumā ar lielākajiem minēto pušu konkurentiem;

                                    c)

                                    tirgū izmantotās izplatīšanas sistēmas un to nozīmīgums, tas, kādā mērā izplatīšanu nodrošina trešās personas un/vai uzņēmumi, kas pieder pie tās pašas grupas kā puses, un ekskluzīvu izplatīšanas līgumu un cita veida ilgtermiņa līgumu izmantojums; un

                                    d)

                                    konkrētajos tirgos pastāvošie pakalpojumu tīkli (piemēram, apkope un remonts) un to nozīmīgums. Kādā mērā šos pakalpojumus nodrošina trešās personas un/vai uzņēmumi, kas pieder pie tās pašas grupas kā puses?

                              Ja uzskatāt, ka ir būtiski vēl kādi citi ar piedāvājumu saistīti apsvērumi, norādiet tos.

               Pieprasījuma struktūra ietekmētajos tirgos

                        8.2.

                        Īsi raksturojiet pieprasījuma struktūru katrā ietekmētajā tirgū, jo īpaši norādot šādu informāciju:

                                    a)

                                    tirgus attīstības posmi, piemēram, attīstības sākums, izaugsme, briedums un noriets, un pieprasījuma pieauguma prognoze;

                                    b)

                                    klientu izvēles parametru nozīme, piemēram, saistībā ar lojalitāti konkrētam zīmolam, pakalpojumiem pirms un pēc pārdošanas, pilna produktu klāsta nodrošināšanu vai tīkla ietekmi;

                                    c)

                                    izmaksas (laika un izdevumu ziņā), ja klients pāriet no viena piegādātāja pie otra:

                                                i)

                                                esošu produktu gadījumā un

                                                ii)

                                                jaunu produktu gadījumā, ar ko aizstāj esošos produktus (tostarp parastais ar klientiem noslēgto līgumu ilgums);

                                    d)

                                    klientu koncentrācijas/izkliedētības pakāpe;

                                    e)

                                    veids, kādā klienti pērk attiecīgos produktus vai pakalpojumus, tostarp tas, vai tie izmanto tādas iepirkuma metodes kā aicinājumi iesniegt priekšlikumus un piedāvājumu procedūras.

               Produktu diferenciācija un konkurences intensitāte

                        8.3.

                        Īsi raksturojiet produktu diferenciācijas pakāpi katrā ietekmētajā tirgū, jo īpaši norādot šādu informāciju:

                                    a)

                                    produktu diferenciācijas loma un nozīmīgums kvalitātes ziņā (“vertikālā diferenciācija”) un saistībā ar citām produktu iezīmēm (“horizontālā” un “teritoriālā diferenciācija”);

                                    b)

                                    klientu iedalījums dažādās grupās; par katru no tām aprakstiet “tipisko klientu”; un

                                    c)

                                    koncentrācijā iesaistīto pušu vispārējās sāncensības raksturojums, kā arī šo pušu produktu aizstājamības pakāpe, tostarp par katru klientu grupu un “tipiskajiem klientiem”, kas norādīti atbildē uz b) apakšpunktu.

               Ieiešana tirgū un iziešana no tā

                        8.4.

                        Vai ietekmētajos tirgos iepriekšējos piecos gados ir ienākuši nozīmīgi jauni dalībnieki?
                        Ja ir, norādiet šos jaunos dalībniekus un par katru no tiem sniedziet pašreizējās tirgus daļas aplēsi.

                        8.5.

                        Vai paziņojošās puses uzskata, ka ir uzņēmumi (tostarp tādi, kas pašlaik darbojas vienīgi ārpus ES vai EEZ), kas varētu drīzumā ienākt ietekmētajā tirgū?
                        Ja ir, paskaidrojiet, kādēļ šāda ieiešana ir iespējama, un aptuveni norādiet, pēc cik ilga laika tā varētu notikt.

                        8.6.

                        Īsi raksturojiet galvenos faktorus, kas ietekmē ieiešanu katrā no ietekmētajiem tirgiem, apskatot to gan no ģeogrāfiskā, gan produktu viedokļa. Attiecīgā gadījumā ņemiet vērā šādus aspektus:

                                    a)

                                    kopējās izmaksas ieiešanai tirgū (pētniecība un izstrāde, ražošana, izplatīšanas sistēmu izveide, pārdošanas veicināšana, reklāma, apkalpošana utt.), kādas rastos nozīmīgam dzīvotspējīgam konkurentam, norādot šāda konkurenta tirgus daļu;

                                    b)

                                    jebkādi juridiski vai regulatīvi šķēršļi ieiešanai tirgū, piemēram, valsts iestāžu atļauju nepieciešamība vai jebkādu standartu pastāvēšana;

                                    c)

                                    šķēršļi attiecībā uz piekļuvi klientiem, piemēram, saistībā ar produktu sertificēšanas procedūrām vai ar reputācijas un pierādītas darbības pieredzes nozīmi;

                                    d)

                                    nepieciešamība un iespējas šajos tirgos iegūt piekļuvi patentiem, zinātībai un citām intelektuālā īpašuma tiesībām;

                                    e)

                                    kādā mērā katra no koncentrācijā iesaistītajām pusēm ir patentu, zinātības un citu tiesību īpašniece, licenciāts vai licenciārs konkrētajos tirgos;

                                    f)

                                    apjomradītu un diversifikācijas radītu ietaupījumu un tīkla ietekmes nozīme produktu un/vai pakalpojumu ražošanā/sniegšanā vai izplatīšanā ietekmētajos tirgos; un

                                    g)

                                    piekļuve sagādes avotiem, piemēram, izejmateriālu un vajadzīgās infrastruktūras pieejamība.

                        8.7.

                        Norādiet, vai kādai no koncentrācijā iesaistītajām pusēm vai kādam no konkurentiem ir produkti, kas īstermiņā vai vidējā termiņā varētu tikt laisti tirgū (izstrādes stadijā esoši produkti), vai plāni palielināt ražošanas vai pārdošanas jaudas kādā no ietekmētajiem tirgiem. Ja tas tā ir, aptuveni novērtējiet koncentrācijā iesaistīto pušu paredzamo noietu un tirgus daļas nākamajos trijos līdz piecos gados.

                        8.8.

                        Vai ietekmētajos tirgos iepriekšējos piecos gados kāds ir izstājies no tirgus?
                        Ja ir, norādiet attiecīgo uzņēmumu un tā tirgus daļas aplēsi gadā pirms izstāšanās no tirgus.

               Pētniecība un izstrāde

                        8.9.

                        Raksturojiet, cik liela nozīme uzņēmuma ilgtermiņa konkurētspējā ietekmētajos tirgos ir pētniecībai un izstrādei. Norādiet, kāda veida pētniecības un izstrādes pasākumus ietekmētajos tirgos veic koncentrācijā iesaistītās puses.
                        Attiecīgā gadījumā ņemiet vērā šādus aspektus:

                                    a)

                                    pētniecības un izstrādes tendences un intensitāte (30) šajos tirgos un attiecībā uz koncentrācijā iesaistītajām pusēm;

                                    b)

                                    šajos tirgos notikušās tehnoloģiju attīstības gaita atbilstīgā laikposmā (tostarp jaunu produktu un/vai pakalpojumu ieviešanas biežums, produktu un/vai pakalpojumu, ražošanas procesu, izplatīšanas sistēmu attīstība utt.); un

                                    c)

                                    pušu plāni un prioritātes pētniecības jomā nākamajiem trim gadiem.

               Sadarbības nolīgumi

                        8.10.

                        Kādā mērā ietekmētajos tirgos izmanto sadarbības nolīgumus (horizontālie, vertikālie vai citi)?

                        8.11.

                        Attiecīgā gadījumā aprakstiet svarīgākos sadarbības nolīgumus, ko attiecībā uz ietekmētajiem tirgiem noslēgušas koncentrācijā iesaistītās puses, piemēram, par pētniecību un izstrādi, licencēšanu, kopražošanu, specializāciju, izplatīšanu, ilgtermiņa sagādi un informācijas apmaiņu, un pievienojiet minēto nolīgumu kopiju, ja to uzskatāt par lietderīgu (31).

               Tirdzniecība starp dalībvalstīm un imports no valstīm ārpus EEZ

                        8.12.

                        Raksturojiet, kādā mērā attiecīgo produktu tirdzniecību EEZ teritorijā ietekmē pārvadājumu un citas izmaksas.

                        8.13.

                        Attiecībā uz ietekmētajiem tirgiem aptuveni novērtējiet importa kopējo vērtību un apjomu no valstīm ārpus EEZ un norādiet importa avotus, kā arī:

                                    a)

                                    šā importa daļu, kas nāk no grupām, pie kurām pieder koncentrācijā iesaistītās puses;

                                    b)

                                    aptuvens tā apmēra novērtējums, kādā minētos ievedumus ietekmē kvotas, tarifi vai ar tarifiem nesaistīti tirdzniecības šķēršļi; un

                                    c)

                                    aptuveni novērtējiet, kādā mērā šo importu ietekmē pārvadājumu un citas izmaksas.

               Arodapvienības

                        8.14.

                        Attiecībā uz arodapvienībām ietekmētajos tirgos:

                                    a)

                                    norādiet, kuru apvienību locekles ir koncentrācijā iesaistītās puses;

                                    b)

                                    norādiet svarīgākās arodapvienības, kuru locekļi ir koncentrācijā iesaistīto pušu klienti; un

                                    c)

                                    attiecībā uz katru šajā iedaļā minēto arodapvienību norādiet attiecīgās kontaktpersonas vārdu, uzvārdu, adresi, tālruņa numuru, faksa numuru un e-pasta adresi (31).

               Kontaktinformācija

                        8.15.

                        Norādiet juridiskā dienesta vadītāja (vai citas personas, kas pilda tamlīdzīgus pienākumus) vārdu, uzvārdu, adresi, tālruņa numuru, faksa numuru un e-pasta adresi (ja šādas personas nav, minētos datus sniedziet par uzņēmuma vadītāju) attiecībā uz (32):

                                    a)

                                    konkurentiem, kas norādīti 7.4. iedaļā;

                                    b)

                                    katras puses pieciem svarīgākajiem klientiem katrā ietekmētajā tirgū;

                                    c)

                                    nesen tirgū ienākušajiem dalībniekiem, kas norādīti 8.4. iedaļā; un

                                    d)

                                    potenciālajiem ienācējiem tirgū, kas norādīti 8.5. iedaļā.

                              Kontaktinformācija sniedzama, izmantojot Komisijas Konkurences ĢD tīmekļa vietnē pieejamo veidni.

                  9.   IEDAĻA

               Efektivitātes ieguvumi

            Ja vēlaties, lai Komisija jau no paša sākuma īpaši novērtē (33) to, vai koncentrācijas radītie efektivitātes ieguvumi varētu uzlabot jaunā uzņēmuma spēju un motivāciju darboties konkurences un patērētāju labā, aprakstiet visus efektivitātes ieguvumus (tostarp saistībā ar izmaksu ietaupījumiem, jaunu produktu ieviešanu un pakalpojumu vai produktu uzlabojumiem), kurus puses attiecībā uz konkrētajiem produktiem cer gūt iecerētās koncentrācijas rezultātā, un pievienojiet attiecīgos apliecinošos dokumentus (34).
            Par katru norādīto efektivitātes ieguvumu sniedziet šādu informāciju:

                        i)

                        sīks skaidrojums par to, kā iecerētā koncentrācija jaunajam uzņēmumam dotu iespēju panākt attiecīgo efektivitātes ieguvumu. Norādiet, kādus pasākumus puses gatavojas veikt, lai panāktu attiecīgo efektivitātes ieguvumu, ar to saistītos riskus un tā panākšanai vajadzīgo laiku un izmaksas;

                        ii)

                        ja iespējams, efektivitātes ieguvumu kvantitatīvs raksturojums un sīks veikto aprēķinu skaidrojums. Attiecīgā gadījumā aptuveni novērtējiet arī to, cik būtiski ir efektivitātes ieguvumi saistībā ar jaunu produktu ieviešanu vai kvalitātes uzlabojumiem. Attiecībā uz efektivitātes ieguvumiem, kas ietver izmaksu ietaupījumus, atsevišķi norādiet vienreizējo pastāvīgo izmaksu ietaupījumus, regulāro pastāvīgo izmaksu ietaupījumus un mainīgo izmaksu ietaupījumus (euro uz vienu vienību un euro gadā);

                        iii)

                        kādā mērā efektivitātes peļņa varētu būt ieguvums pircējiem, un šāda secinājuma izdarīšanas gaitas sīks izskaidrojums; un

                        iv)

                        iemesls, kura dēļ puses nespētu panākt līdzīga apjoma efektivitātes ieguvumus citā veidā, nevis ar iecerēto koncentrāciju, un tos panākt veidā, kas neradītu konkurences problēmas.

                  10.   IEDAĻA

               Kopuzņēmuma ietekme uz sadarbību

            10. Kopuzņēmuma gadījumā Apvienošanās regulas 2. panta 4. punkta vajadzībām atbildiet uz šādiem jautājumiem:

                        a)

                        Vai divi vai vairāki mātesuzņēmumi būtiskā apjomā turpina darbību tajā pašā tirgū, kurā darbojas kopuzņēmums, vai augšupējā vai lejupējā tirgū attiecībā pret tirgu, kurā darbojas kopuzņēmums, vai blakus esošā tirgū, kas ir cieši saistīts ar minēto tirgu (35)?
                        Ja atbilde ir apstiprinoša, par katru iepriekš minēto tirgu sniedziet šādas ziņas:

                                    —

                                    katra mātesuzņēmuma apgrozījums iepriekšējā finanšu gadā,

                                    —

                                    kopuzņēmuma darbības saimnieciskā nozīme attiecībā pret minēto apgrozījumu,

                                    —

                                    katra mātesuzņēmuma tirgus daļa.

                        b)

                        Ja uz a) apakšpunkta jautājumu sniegtā atbilde ir apstiprinoša un jūs uzskatāt, ka kopuzņēmuma izveide nenoved pie neatkarīgu uzņēmumu darbības koordinēšanas, kas ierobežo konkurenci Līguma par Eiropas Savienības darbību (“LESD”) 101. panta 1. punkta nozīmē un attiecīgā gadījumā – atbilstīgo EEZ līguma noteikumu (36) nozīmē, pamatojiet šo viedokli.

                        c)

                        Neskarot atbildes uz a) un b) apakšpunkta jautājumiem un lai Komisija varētu pilnīgi izvērtēt konkrēto gadījumu, tad, ja uzskatāt, ka ir piemērojami LESD 101. panta 3. punkta kritēriji un attiecīgā gadījumā – atbilstīgie EEZ līguma noteikumi (37), pamatojiet savu viedokli. Saskaņā ar LESD 101. panta 3. punktu var atzīt, ka LESD 101. panta 1. punkta noteikumi nav piemērojami, ja darījums:

                                    i)

                                    palīdz uzlabot preču ražošanu vai izplatīšanu vai veicina tehnisku vai saimniecisku attīstību;

                                    ii)

                                    ļauj patērētājiem baudīt pienācīgu daļu no gūtajiem labumiem;

                                    iii)

                                    neuzspiež attiecīgajiem uzņēmumiem ierobežojumus, kas nav obligāti vajadzīgi, lai sasniegtu atbilstīgos mērķus; un

                                    iv)

                                    neļauj šādiem uzņēmumiem likvidēt konkurenci attiecībā uz šo ražojumu būtisku daļu.

                  11.   IEDAĻA

               Apliecinājums

            Paziņojums jānoslēdz ar turpmāk norādīto apliecinājumu, kas jāparaksta visām paziņojošajām pusēm vai jāparaksta to vārdā:

               “Paziņojošā puse vai puses apliecina, ka, ciktāl tām zināms, šajā paziņojumā sniegtā informācija ir patiesa, pareiza un pilnīga, ir iesniegtas patiesas un pilnīgas atbilstoši CO formai prasīto dokumentu kopijas, visas aplēses ir pienācīgi apzīmētas kā aplēses un ir precīzākais iespējamais to pamatā esošo faktu aptuvenais novērtējums un visi paustie viedokļi ir patiesi.
               Pusēm ir zināmi Apvienošanās regulas 14. panta 1. punkta a) apakšpunkta noteikumi.”

            II PIELIKUMS

               SAĪSINĀTĀ CO FORMA PAZIŅOŠANAI PAR KONCENTRĀCIJU SASKAŅĀ AR REGULU (EK) Nr. 139/2004

               IEVADS

            1.1.   Saīsinātās CO formas mērķis

            Saīsinātajā CO formā ir noteikta informācija, kas paziņojošajām pusēm jānorāda, iesniedzot Eiropas Komisijai paziņojumu par tādu iecerēto apvienošanos, iegādi vai cita veida koncentrāciju, kas diez vai radītu konkurences problēmas.
            Saistībā ar šo saīsināto CO formu vēršam jūsu uzmanību uz Padomes 2004. gada 20. janvāra Regulu (EK) Nr. 139/2004 par kontroli pār uzņēmumu koncentrāciju (38) (turpmāk “Apvienošanās regula”) un Komisijas Regulu (EK) Nr. 802/2004 (39) (turpmāk “Īstenošanas regula”), kurai pievienota šī saīsinātā CO forma. Minētās regulas, kā arī citi noderīgi dokumenti ir atrodami Eiropas Komisijas tīmekļa vietnes Europa Konkurences ģenerāldirektorāta lapā. Vēršam jūsu uzmanību arī uz atbilstīgajiem noteikumiem Līgumā par Eiropas Ekonomikas zonu (40) (turpmāk “EEZ līgums”). Aizpildot šo Saīsināto CO formu, vēršam jūsu uzmanību arī uz Komisijas paziņojumu par vienkāršotu procedūru dažu koncentrācijas procesu izskatīšanai (41).
            Parasti paziņošanai par uzņēmumu koncentrāciju var izmantot saīsināto CO formu, ja ir izpildīts kāds no turpmāk minētajiem nosacījumiem:

                        1.

                        kopuzņēmuma gadījumā – tas nedarbojas vai tikai nebūtiskā apjomā darbojas vai plāno darboties Eiropas Ekonomikas zona (EEZ) teritorijā. Šādi gadījumi ir tad, ja:

                                    a)

                                    kopuzņēmuma apgrozījums un/vai nododamo darbību apgrozījums paziņojuma sniegšanas laikā EEZ teritorijā ir mazāks par EUR 100 miljoniem; un

                                    b)

                                    kopuzņēmumam nododamo aktīvu kopējā vērtība paziņojuma sniegšanas laikā EEZ teritorijā ir mazāka par EUR 100 miljoniem;

                        2.

                        divi vai vairāki uzņēmumi apvienojas vai viens vai vairāki uzņēmumi iegūst pilnīgu vai kopīgu kontroli pār citu uzņēmumu ar nosacījumu, ka neviena no koncentrācijā iesaistītajām pusēm neveic uzņēmējdarbību tajā pašā produktu un ģeogrāfiskajā tirgū (42) vai augšupējā vai lejupējā produktu tirgū attiecībā pret produktu tirgu, kurā darbojas jebkura cita koncentrācijā iesaistītā puse (43)
                            (44);

                        3.

                        divi vai vairāki uzņēmumi apvienojas vai viens vai vairāki uzņēmumi iegūst pilnīgu vai kopīgu kontroli pār citu uzņēmumu un:

                                    a)

                                    visu koncentrācijā iesaistīto pušu, kuras veic uzņēmējdarbību vienā un tajā pašā produktu un ģeogrāfiskajā tirgū (horizontālas attiecības), kopējā tirgus daļa ir mazāka par 20 % (45); un

                                    b)

                                    visām koncentrācijā iesaistītajām pusēm, kuras veic uzņēmējdarbību augšupējā vai lejupējā produktu tirgū attiecībā pret produktu tirgu, kurā darbojas jebkura cita koncentrācijā iesaistītā puse (vertikālas attiecības), neviena atsevišķā vai kopējā tirgus daļa nav 30 % vai lielāka (46);

                              attiecībā uz 3. punkta a) un b) apakšpunkta nosacījumiem, ja runa ir par kopīgas kontroles iegūšanu, attiecības, kas pastāv vienīgi starp kopīgo kontroli iegūstošajiem uzņēmumiem, šīs saīsinātās CO formas nolūkā neuzskata ne par horizontālām, ne vertikālām attiecībām, bet, ja rodas jautājums par koordināciju, tās var skatīt kā koncentrāciju;

                        4.

                        puse plāno iegūt pilnīgu kontroli pār uzņēmumu, pār kuru tai jau ir kopīga kontrole.

                  Komisija var pieņemt saīsinātās CO formas paziņojumu arī tad, ja divas vai vairākas koncentrācijā iesaistītās puses ir horizontālās attiecībās (47), ar nosacījumu, ka Herfindahl-Hirschman indeksa (“HHI”) izmaiņu rādītājs (“delta”), kas izriet no koncentrācijas, ir mazāks par 150 (48) un pušu kopējā tirgus daļa ir mazāka par 50 % (49). Komisija katrā konkrētajā gadījumā pieņems lēmumu par to, vai, ņemot vērā lietas apstākļus, tirgus koncentrācijas līmeņa palielināšanās, ko raksturo HHI izmaiņu rādītājs, ir tādā apmērā, ka var pieņemt saīsinātās CO formas paziņojumu. Iespēja, ka Komisija pieņems saīsinātās CO formas paziņojumu, ir mazāka gadījumos, kad pastāv kādi īpašie apstākļi, kas minēti Komisijas Pamatnostādnēs par horizontālo apvienošanos novērtēšanu (50); kā atsevišķus piemērus var minēt šādus gadījumus: tirgus jau ir koncentrēts, koncentrācija likvidētu būtisku konkurences spēku, koncentrācija paredz divu nozīmīgu novatoru apvienošanos vai ierosinātajā koncentrācijā ir iesaistīts uzņēmums, kam ir izstrādes stadijā esoši perspektīvi produkti.
            Komisija jebkurā gadījumā var pieprasīt iesniegt pilnās CO formas paziņojumu, ja atklājas, ka nav izpildīti saīsinātās CO formas izmantošanas nosacījumi vai – izņēmuma gadījumā – ja tie ir izpildīti, taču Komisija tomēr uzskata, ka pienācīgai iespējamo konkurences problēmu izvērtēšanai ir vajadzīgs CO formā iesniegts paziņojums.
            Kā piemērus koncentrācijas gadījumiem, kuros var būt vajadzīgs CO formā iesniegts paziņojums, var minēt šādus: konkrēto tirgu definēšana ir apgrūtināta (piemēram, jaunos tirgos vai ja nav iedibinātas prakses); puse attiecīgajā tirgū ir vai varētu būt jaunpienācēja vai tā ir būtisku patentu īpašniece; nav iespējams adekvāti novērtēt pušu tirgus daļas; tirgi ar augstiem šķēršļiem ieiešanai tirgū, augstu koncentrācijas pakāpi vai citām vispārzināmām konkurences problēmām; vismaz divas no koncentrācijā iesaistītajām pusēm darbojas cieši saistītos blakus esošos tirgos (51); un ja saistībā ar koncentrāciju rodas jautājums par koordināciju, kā minēts Apvienošanās regulas 2. panta 4. punktā. Tāpat CO formā iesniegts paziņojums var būt vajadzīgs tad, ja puse plāno iegūt pilnīgu kontroli pār kopuzņēmumu, pār kuru tai jau ir kopīga kontrole, un ieguvējai pusei un kopuzņēmumam, kopā ņemot, ir spēcīga pozīcija tirgū vai kopuzņēmumam un ieguvējai pusei ir spēcīgas pozīcijas vertikāli saistītos tirgos (52).
            1.2.   Atgriešanās pie parastās procedūras un paziņošana saskaņā ar CO formu

            Izvērtējot to, vai par koncentrāciju var paziņot saskaņā ar saīsināto CO formu, Komisija nodrošina, ka pietiekami skaidri tiek konstatēti visi attiecīgie apstākļi. Attiecīgi paziņojošās puses atbild par to, ka tās sniedz pareizu un pilnīgu informāciju.
            Ja pēc paziņojuma par koncentrāciju Komisija atzīst, ka konkrētā lieta nav tāda, par ko var paziņot saskaņā ar saīsināto CO formu, tā var pieprasīt pilna vai daļēja paziņojuma iesniegšanu CO formā. Šādi gadījumi var būt, ja:

                        a)

                        atklājas, ka nav izpildīti saīsinātās CO formas izmantošanas nosacījumi;

                        b)

                        saīsinātās CO formas izmantošanas nosacījumi ir izpildīti, taču, lai pienācīgi izvērtētu iespējamās konkurences problēmas vai noteiktu, vai attiecīgais darījums ir koncentrācija Apvienošanās regulas 3. panta nozīmē, tomēr ir vajadzīgs pilns vai daļējs paziņojums CO formā;

                        c)

                        saīsinātās CO formas paziņojumā ietverta nepareiza vai maldinoša informācija;

                        d)

                        dalībvalsts vai EBTA valsts 15 darba dienu laikā no paziņojuma kopijas saņemšanas pauž argumentētas bažas par paziņotās koncentrācijas ietekmi uz konkurenci; vai

                        e)

                        trešā persona pauž argumentētas bažas par konkurenci termiņā, ko Komisija noteikusi piezīmju iesniegšanai.

                  Šādos gadījumos, pamatojoties uz Īstenošanas regulas 5. panta 2. punktu, var atzīt, ka paziņojumā ir būtiskas nepilnības. Komisija par to nekavējoties rakstveidā informē paziņojošās puses vai to pārstāvjus. Paziņojums stājas spēkā tikai dienā, kad ir saņemta visa prasītā informācija.
            1.3.   Saziņa pirms paziņošanas

            Jāatzīst, ka saskaņā ar saīsināto CO formu sniedzamās informācijas apjoms var būt ievērojams. Tomēr pieredze liecina, ka atkarībā no konkrētajiem lietas apstākļiem iecerētās koncentrācijas pienācīgai izskatīšanai ne vienmēr ir vajadzīga visa prasītā informācija. Attiecīgi, ja jūs uzskatāt, ka kāda konkrēta šajā saīsinātajā CO formā prasītās informācijas daļa Komisijai lietas izskatīšanā var nebūt vajadzīga, varat lūgt Komisiju atbrīvot jūs no pienākuma sniegt konkrēto informāciju (“atbrīvojums”) (sīkāk skatīt ievaddaļas1.6. punkta g) apakšpunktu).
            Saskaņā ar Apvienošanās regulas noteikumiem paziņojošās puses par koncentrāciju var paziņot jebkurā laikā, ja vien paziņojums ir pilnīgs. Saziņas iespējas pirms paziņošanas ir pakalpojums, ko Komisija piedāvā paziņojošajām pusēm pēc brīvprātīguma principa, lai dotu iespēju sagatavoties oficiālajai apvienošanās darījuma izskatīšanas procedūrai. Gan paziņojošajām pusēm, gan Komisijai var būt ļoti noderīgi sazināties pirms paziņojuma iesniegšanas, kaut gan tas nav obligāti, lai precīzi noteiktu paziņojumā iekļaujamās informācijas apjomu, un vairumā gadījumu rezultātā ievērojami samazinās prasītās informācijas apjoms.
            Tādējādi, kaut gan vienīgi puses ir atbildīgas par to, lai izlemtu, vai iesaistīties saziņā pirms paziņošanas un kad tieši sniegt paziņojumu, puses tiek aicinātas apspriesties ar Komisiju par to, cik piemērots ir paziņojumā iekļaut plānotās informācijas apjoms un veids. Tāpat, ja puses vēlas paziņojumu iesniegt saīsinātajā CO formā, tās tiek mudinātas sazināties ar Komisiju pirms paziņojuma iesniegšanas, lai apspriestu to, vai konkrētajā gadījumā ir piemēroti izmantot saīsināto CO formu.
            Paziņojošās puses tiek arī aicinātas noteikti sazināties pirms paziņošanas, ja tās vēlas iesniegt saīsinātās CO formas paziņojumu situācijā, kad divas vai vairākas koncentrācijā iesaistītās puses ir horizontālās attiecībās un HHI izmaiņu rādītājs, kas izriet no koncentrācijas, ir mazāks par 150.
            Tomēr saziņa posmā pirms paziņošanas un jo īpaši paziņojuma projekta iesniegšana var būt mazāk noderīga gadījumos, uz kuriem attiecas Komisijas paziņojuma par vienkāršotu procedūru dažu koncentrācijas procesu izskatīšanai 5. punkta b) apakšpunkts. Runa ir par gadījumiem, kuros koncentrācijā iesaistītās puses neveic uzņēmējdarbību tajā pašā produktu un ģeogrāfiskajā tirgū vai augšupējā vai lejupējā produktu tirgū attiecībā pret produktu tirgu, kurā darbojas jebkura cita koncentrācijā iesaistītā puse. Šādos gadījumos paziņojošās puses var izvēlēties uzreiz iesniegt savu paziņojumu, pirms tam nesūtot tā projektu (53).
            Paziņojošās puses var izmantot Komisijas Konkurences ģenerāldirektorāta (“Konkurences ĢD”) dokumentu Best Practices on the conduct of EC merger control proceedings (EK apvienošanās kontroles procedūru izpildes paraugprakse), kas publicēts Konkurences ĢD tīmekļa vietnē un tiek regulāri atjaunināts. Tajā sniegtas norādes par saziņu pirms paziņojuma iesniegšanas un par paziņojuma sagatavošanu.
            1.4.   Kam jāiesniedz paziņojums

            Ja notiek apvienošanās Apvienošanās regulas 3. panta 1. punkta a) apakšpunkta nozīmē vai kopīgas kontroles pār uzņēmumu iegūšana Apvienošanās regulas 3. panta 1. punkta b) apakšpunkta nozīmē, paziņojums kopīgi jāiesniedz attiecīgi apvienošanās darījuma pusēm vai kopīgās kontroles ieguvējām pusēm (54).
            Ja viens uzņēmums pārņem kontrolē otru uzņēmumu, paziņojums jāsagatavo ieguvējam.
            Ja runa ir par uzņēmuma iegādes publisku piedāvājumu, paziņojums jāsagatavo iegādes piedāvājuma veicējam.
            Par sniegtās informācijas pareizību atbild puse, kas sagatavo paziņojumu.
            1.5.   Sniedzamā informācija

            Saīsinātās CO formas aizpildāmās iedaļas atšķiras atkarībā no tā, kādu iemeslu dēļ (55) koncentrāciju var izskatīt vienkāršotā procedūrā un par to paziņot saskaņā ar saīsināto CO formu:

                        a)

                        visos gadījumos jāaizpilda 1., 2., 3., 4., 5. un 10. iedaļa. 9. iedaļa jāaizpilda kopuzņēmuma gadījumā;

                        b)

                        ja saistībā ar koncentrāciju ir viens vai vairāki uzrādāmie tirgi (56), jāaizpilda 6. un 7. iedaļa;

                        c)

                        ja saistībā ar koncentrāciju nav viena vai vairāku uzrādāmo tirgu (57), jāaizpilda 8. iedaļa, bet ne 6. un 7. iedaļa.

                  1.6.   Prasība par pareizu un pilnīgu paziņojumu

            Visai saīsinātajā CO formā prasītajai informācijai jābūt pareizai un pilnīgai. Prasītajai informācijai jābūt norādītai attiecīgajā saīsinātās CO formas iedaļā.
            Jo īpaši jāievēro turpmāk minētais:

                        a)

                        Saskaņā ar Apvienošanās regulas 10. panta 1. punktu un Īstenošanas regulas 5. panta 2. un 4. punktu Apvienošanās regulā noteiktos termiņus saistībā ar paziņojumu nesāk skaitīt, pirms Komisija nav saņēmusi visu paziņojumam pievienojamo informāciju. Šīs prasības mērķis ir dot Komisijai iespēju izvērtēt paziņoto koncentrāciju Apvienošanās regulas stingri noteiktajos termiņos.

                        b)

                        Paziņojošajām pusēm paziņojuma sagatavošanas gaitā jāpārliecinās par to, ka Komisijai norādītie kontaktpersonu vārdi un dati, jo īpaši faksa numuri un e-pasta adreses, ir pareizi, atbilstīgi un aktuāli (58).

                        c)

                        Paziņojumā iekļautu nepareizu vai maldinošu informāciju uzskata par nepilnīgu informāciju (Īstenošanas regulas 5. panta 4. punkts).

                        d)

                        Ja paziņojums ir nepilnīgs, Komisija nekavējoties par to rakstveidā informē paziņojošās puses vai to pārstāvjus. Paziņojums stājas spēkā tikai dienā, kad Komisija ir saņēmusi pilnīgu un pareizu informāciju (Apvienošanās regulas 10. panta 1. punkts un Īstenošanas regulas 5. panta 2. un 4. punkts).

                        e)

                        Ievērojot Apvienošanās regulas 14. panta 1. punkta a) apakšpunktu, paziņojošajām pusēm, kas tīši vai netīši sniedz nepareizu vai maldinošu informāciju, var uzlikt naudas sodu, kura apmērs ir līdz 1 % no attiecīgā uzņēmuma kopējā apgrozījuma. Turklāt, ievērojot Apvienošanās regulas 6. panta 3. punkta a) apakšpunktu un 8. panta 6. punkta a) apakšpunktu, Komisija var atsaukt tās lēmumu par paziņotās koncentrācijas atbilstību, ja minētā lēmuma pamatā ir nepareiza informācija, par ko ir atbildīgs kāds no attiecīgajiem uzņēmumiem.

                        f)

                        Jūs varat rakstiski pieprasīt, lai Komisija apstiprina, ka paziņojums ir pilnīgs, neatkarīgi no tā, ka nav sniegta šajā saīsinātajā CO formā prasītā informācija, ja šāda informācija jums nav pamatoti pieejami daļēji vai pilnībā (piemēram, sakarā ar informācijas par mērķuzņēmumu nepieejamību apstrīdēta piedāvājuma laikā).
                        Komisija izskatīs šādu pieprasījumu, ja jūs norādiet šās informācijas nepieejamības iemeslus un sniedziet labākās aplēses par trūkstošiem datiem kopā ar aplēšu avotiem. Iespēju robežās jāsniedz arī norādes par to, kur Komisija varētu iegūt pieprasīto informāciju, kas jums nav pieejama.

                        g)

                        Saskaņā ar Īstenošanas regulas 4. panta 2. punktu Komisija var atbrīvot no pienākuma paziņojumā sniegt kādu konkrētu informāciju, tostarp dokumentus, vai no citām šajā saīsinātajā CO formā norādītajām prasībām, ja tā uzskata, ka minēto pienākumu vai prasību izpilde konkrētās lietas izskatīšanā nav nepieciešama. Attiecīgi posmā pirms paziņošanas jūs varat rakstveidā lūgt Komisiju atbrīvot jūs no pienākuma sniegt minēto informāciju, ja uzskatāt, ka tā Komisijai konkrētās lietas izskatīšanā nav vajadzīga.
                        Lai Komisija varētu noteikt, vai informācija, no kuras sniegšanas lūgts atbrīvot, ir nepieciešama lietas izskatīšanai, atbrīvojuma lūgums būtu jāiesniedz kopā ar saīsinātās CO formas paziņojuma projektu. Atbrīvojuma lūgums būtu vai nu jāiekļauj pašā saīsinātās CO formas paziņojuma projektā, vai arī jānoformē kā e-vēstule, ko adresē atbildīgajam lietas vadītājam un/vai nodaļas vadītājam.
                        Komisija atbrīvojuma lūgumu izskatīs, ja būsiet norādījuši pamatotus iemeslus tam, kāpēc attiecīgā informācija nav vajadzīga konkrētās lietas izskatīšanai. Atbrīvojuma lūgumus apstrādās, izskatot saīsinātās CO formas paziņojuma projektu. Tādējādi saskaņā ar Konkurences ĢD EK apvienošanās kontroles procedūru izpildes paraugpraksi Konkurences ĢD atbildei uz atbrīvojuma lūgumiem vispārīgā gadījumā būtu vajadzīgas piecas darba dienas.

                  Lai novērstu jebkādas šaubas, jānorāda, ka tas, ka konkrēta iedaļa nav minēta šīs ievaddaļas 1.5. punktā vai tas, ka Komisija saskaņā ar 1.6. punktu ir piekritusi, ka kāda konkrēta šajā saīsinātajā CO formā prasītā informācija nav nepieciešama, lai paziņojums par koncentrāciju (izmantojot saīsināto CO formu) būtu uzskatāms par pilnīgu, nekādā ziņā neliedz Komisijai jebkurā brīdī pieprasīt šo informāciju, jo īpaši ar informācijas pieprasījumu saskaņā ar Apvienošanās regulas 11. pantu.
            1.7.   Kā paziņot

            Paziņojums jāsagatavo kādā no Eiropas Savienības oficiālajām valodām. Šī valoda pēc tam kļūst par procesa valodu visām paziņojošajām pusēm. Ja paziņojumu saskaņā ar EEZ līguma 24. protokola 12. pantu iesniedz tādā EBTA valsts oficiālajā valodā, kura nav Savienības oficiālā valoda, tad kopā ar paziņojumu jāiesniedz arī tā tulkojums kādā no Savienības oficiālajām valodām.
            Informācija, kas prasīta saskaņā ar šo saīsināto CO formu, jāsniedz, izmantojot saīsinātās CO formas iedaļu un punktu numurus, jāparaksta 10. iedaļā paredzētais apliecinājums un jāpievieno apliecinošie dokumenti. Saīsinātās CO formas paziņojuma oriģināls jāparaksta personām, kuras ir likumīgi pilnvarotas rīkoties katras paziņojošās puses vārdā, vai vienam vai vairākiem paziņojošās puses vai pušu pilnvarotiem ārējiem pārstāvjiem. Paziņojošajām pusēm jāizvēlas uzskatāmākais veids, kādā norādīt saīsinātās CO formas 7. iedaļā paredzēto informāciju – iedaļas numurētajā secībā vai informāciju grupējot kopā attiecībā uz katru uzrādāmo tirgu (vai katru uzrādāmo tirgu grupu).
            Uzskatāmības labad zināmu daļu informācijas var iekļaut pielikumos. Tomēr ir svarīgi, lai visa pamatinformācija un jo īpaši informācija par attiecīgo pušu un šo pušu lielāko konkurentu tirgus daļām būtu iekļauta saīsinātajā CO formā sagatavotā paziņojuma pamatdaļā. Pielikumi izmantojami vienīgi, lai papildinātu saīsinātās CO formas pamatdaļā norādīto informāciju.
            Kontaktinformācija jāsniedz tādā formātā, kādu Konkurences ĢD noteicis savā tīmekļa vietnē. Pienācīgai izskatīšanas procesa norisei ir svarīgi, lai kontaktinformācija būtu precīza. Vairākas kļūdas kontaktinformācijā var būt iemesls, lai paziņojumu atzītu par nepilnīgu.
            Apliecinošie dokumenti jāiesniedz oriģinālvalodā; ja oriģinālvaloda nav Savienības oficiālā valoda, minētie dokumenti jāiztulko procesa valodā (Īstenošanas regulas 3. panta 4. punkts).
            Apliecinošie dokumenti var būt oriģināli vai oriģinālu kopijas. Pēdējā gadījumā paziņojošajai pusei jāapstiprina tas, ka kopijas ir patiesas un pilnīgas.
            Komisijas Konkurences ĢD jāiesniedz viens saīsinātajā CO formā sagatavota paziņojuma un apliecinošo dokumentu oriģināls un prasītais skaits kopiju. Informāciju par kopiju prasīto skaitu un formātu (papīra vai elektroniskas) Komisija ir publicējusi Eiropas Savienības Oficiālajā Vēstnesī un Konkurences ĢD tīmekļa vietnē.
            Paziņojums jānogādā Īstenošanas regulas 23. panta 1. punktā minētajā adresē. Šī adrese ir publicēta Eiropas Savienības Oficiālajā Vēstnesī un ir pieejama Konkurences ĢD tīmekļa vietnē. Paziņojums jānogādā Komisijai darba dienā, kā definēts Īstenošanas regulas 24. pantā, darba laikā, kas norādīts Konkurences ĢD tīmekļa vietnē. Jāievēro Konkurences ĢD tīmekļa vietnē dotie norādījumi par drošību.
            Saīsinātās CO formas paziņojuma un apliecinošo dokumentu elektroniskās kopijas jāiesniedz izmantojamā un meklēšanai piemērotā formātā, kāds norādīts Konkurences ĢD tīmekļa vietnē.
            1.8.   Konfidencialitāte

            Līguma par Eiropas Savienības darbību (“LESD”) 339. pants un Apvienošanās regulas 17. panta 2. punkts, kā arī atbilstīgie EEZ līguma noteikumi (59) prasa Komisijai, dalībvalstīm, EBTA Uzraudzības iestādei un EBTA valstīm, to ierēdņiem un citiem darbiniekiem neizpaust regulas piemērošanas gaitā iegūto informāciju, uz ko attiecas dienesta noslēpuma ievērošanas pienākums. Šis pats princips piemērojams, lai garantētu konfidencialitāti paziņojošo pušu starpā.
            Ja jūs uzskatāt, ka no jums prasītās informācijas publicēšana vai cita veida izpaušana citām pusēm var negatīvi skart jūsu intereses, iesniedziet šo informāciju atsevišķi, katru lapu skaidri marķējot ar norādi “Komercnoslēpums”. Jums turklāt jānorāda iemesli, kuru dēļ šī informācija nav izpaužama vai publicējama.
            Ja notiek apvienošanās vai kopīgas kontroles ieguve vai citos gadījumos, kad paziņojumu sniedz vairākas puses, komercnoslēpumus var iesniegt atsevišķi un paziņojumā uz tiem atsaukties kā uz pielikumu. Lai paziņojumu varētu uzskatīt par pilnīgu, visiem šiem pielikumiem jābūt iekļautiem paziņojuma materiālos.
            1.9.   Definīcijas un norādījumi šīs saīsinātās CO formas vajadzībām

            Paziņojošā puse vai puses: ja paziņojumu iesniedz tikai viens no uzņēmumiem, kas piedalās darījumā, tad termins “paziņojošās puses” apzīmē tikai to uzņēmumu, kurš ir faktiskais paziņojuma iesniedzējs.
            Koncentrācijā iesaistītā(-ās) puse(-es) vai vienkārši puses: šie termini attiecas gan uz ieguvēju pusi, gan uz iegūto pusi vai uz pusēm, kas apvienojas, tostarp uz visiem uzņēmumiem, kurus pārņem kontrolē vai pārdod publiskā piedāvājumā.
            Ja vien nav norādīts citādi, termini “paziņojošā puse vai puses” un “koncentrācijā iesaistītā(-ās) puse(-es)” ietver visus uzņēmumus, kas ietilpst tajā pašā grupā kā attiecīgās puses.
            Gads: šajā saīsinātajā CO formā “gads” visur jāsaprot kā kalendārais gads, ja vien nav norādīts citādi. Visa šajā saīsinātajā CO formā prasītā informācija jāsniedz par iepriekšējo gadu pirms paziņojuma sniegšanas, ja vien nav norādīts citādi.
            Finanšu dati, kas prasīti 4. iedaļā, jāsniedz, izsakot tos euro pēc vidējā maiņas kursa attiecīgajā gadā vai citā attiecīgajā laikposmā.
            Visas CO formā iekļautās atsauces uz tiesību aktu noteikumiem ir atsauces uz attiecīgajiem Apvienošanās regulas pantiem un punktiem, ja vien nav norādīts citādi.
            1.10.   Starptautiskā sadarbība starp Komisiju un citām konkurences iestādēm

            Komisija aicina attiecīgos uzņēmumus palīdzēt atvieglot starptautisko sadarbību starp Komisiju un citām konkurences iestādēm, kuras izskata to pašu koncentrācijas darījumu. Komisijas pieredze liecina, ka laba sadarbība starp Komisiju un konkurences iestādēm valstīs ārpus EEZ ievērojami nāk par labu attiecīgajiem uzņēmumiem. Tāpēc Komisija aicina paziņojošās puses kopā ar saīsinātās CO formas paziņojumu iesniegt to EEZ neietilpstošo valstu sarakstu, kurās saskaņā ar apvienošanās kontroles noteikumiem nepieciešams apstiprinājums pirms vai pēc koncentrācijas darījuma noslēgšanas.
            1.11.   Informācijas sniegšana darbiniekiem un to pārstāvjiem

            Komisija vērš jūsu uzmanību uz pienākumiem, kas koncentrācijā iesaistītajām pusēm var būt jāpilda saskaņā ar Savienības un/vai valsts noteikumiem par darbinieku un/vai viņu pārstāvju informēšanu un apspriešanos ar viņiem ar saistībā ar koncentrācijas darījumiem.
            1.   IEDAĻA

               Koncentrācijas apraksts

                        1.1.

                        Sniedziet pārskatu par konkrēto koncentrāciju, norādot koncentrācijā iesaistītās puses, koncentrācijas veidu (piemēram, apvienošanās, iegāde vai kopuzņēmums), koncentrācijā iesaistīto pušu darbības jomas, kā arī tirgus, ko šī koncentrācija ietekmēs (tostarp galvenos uzrādāmos tirgus (60)), un koncentrācijas stratēģiskos un ekonomiskos motīvus.

                        1.2.

                        Sniedziet 1.1. iedaļā paredzētās informācijas nekonfidenciālu kopsavilkumu (ne vairāk kā 500 vārdu apjomā). Šis kopsavilkums ir paredzēts, lai paziņošanas dienā to publicētu Konkurences ĢD tīmekļa vietnē. Minētais kopsavilkums jāsagatavo tā, lai tajā nebūtu konfidenciālas informācijas un komercnoslēpumu.

                        1.3.

                        Norādiet iemeslus, kuru dēļ šī koncentrācija var tikt izskatīta vienkāršotā procedūrā, sniedzot atsauces uz attiecīgajiem noteikumiem Komisijas paziņojumā par vienkāršotu procedūru dažu koncentrācijas procesu izskatīšanai saskaņā ar Padomes Regulu (EK) Nr. 139/2004.

                  2.   IEDAĻA

               Informācija par pusēm

            Par katru paziņojošo pusi un katru no citām koncentrācijā iesaistītajām pusēm (61) jānorāda:

                        2.1.1.

                        uzņēmuma nosaukums;

                        2.1.2.

                        attiecīgās kontaktpersonas vārds, uzvārds, adrese, tālruņa numurs, faksa numurs, e-pasta adrese un amats; norādītajai adresei jābūt adresei, kurā var izsniegt dokumentus un jo īpaši Komisijas lēmumus un citus procedūras dokumentus, un norādītajai kontaktpersonai jābūt pilnvarotai saņemt dokumentus;

                        2.1.3.

                        ja dokumentu un jo īpaši Komisijas lēmumu un citu procedūras dokumentu saņemšanai ir iecelts viens vai vairāki pilnvaroti ārējie pārstāvji:

                                    2.1.3.1.

                                    katra pārstāvja vārds, uzvārds, adrese dokumentu izsniegšanai, tālruņa numurs, faksa numurs, e-pasta adrese un amats; un

                                    2.1.3.2.

                                    par katru pilnvaroto ārējo pārstāvi sagatavotās rakstiskās pilnvaras oriģināls (pamatojoties uz Konkurences ĢD tīmekļa vietnē pieejamo pilnvaras paraugu).

                  3.   IEDAĻA

               Informācija par koncentrāciju, īpašumtiesībām un kontroli
                (62)

            Šajā iedaļā prasīto informāciju var ilustrēt ar organigrammām vai diagrammām, kas attēlo attiecīgo uzņēmumu īpašumtiesību un kontroles struktūru pirms un pēc koncentrācijas pabeigšanas.

                        3.1.

                        Aprakstiet, par kāda veida koncentrāciju ir konkrētais paziņojums. Atsaucoties uz attiecīgajiem kritērijiem, kas minēti Apvienošanās regulā un Komisijas konsolidētajā jurisdikcijas paziņojumā (63):

                                    3.1.1.

                                    norādiet uzņēmumus vai personas, kas pilnībā vai kopīgi tieši vai netieši kontrolē katru attiecīgo uzņēmumu, un raksturojiet katra attiecīgā uzņēmuma īpašumtiesību un kontroles struktūru pirms koncentrācijas darījuma;

                                    3.1.2.

                                    norādiet, vai ierosinātā koncentrācija ir:

                                                i)

                                                pilnīga apvienošanās;

                                                ii)

                                                pilnīgas vai kopīgas kontroles ieguve; vai

                                                iii)

                                                līgums vai cits līdzeklis tiešas vai netiešas kontroles nodošanai Apvienošanās regulas 3. panta 2. punkta nozīmē; vai

                                                iv)

                                                kopīgas kontroles iegūšana pilnfunkciju kopuzņēmumā Apvienošanās regulas 3. panta 4. punkta nozīmē, un, ja tā ir, norādiet iemeslus, kuru dēļ kopuzņēmums ir uzskatāms par pilnfunkciju kopuzņēmumu (64);

                                    3.1.3.

                                    paskaidrojiet, kā koncentrācija tiks īstenota (piemēram, noslēdzot līgumu, izsludinot publisku piedāvājumu utt.);

                                    3.1.4.

                                    atsaucoties uz Apvienošanās regulas 4. panta 1. punktu, norādiet, vai uz paziņošanas brīdi ir noticis kāds no minētajiem:

                                                i)

                                                ir noslēgts nolīgums;

                                                ii)

                                                ir notikusi pārņemšana kontrolē;

                                                iii)

                                                ir paziņots par (nodomu izsludināt) publisku piedāvājumu; vai

                                                iv)

                                                attiecīgie uzņēmumi ir izrādījuši labticīgu nodomu noslēgt nolīgumu;

                                    3.1.5.

                                    norādiet plānotos datumus visiem koncentrācijas procesā paredzētajiem svarīgākajiem notikumiem;

                                    3.1.6.

                                    raksturojiet katra attiecīgā uzņēmuma īpašumtiesību un kontroles struktūru pēc koncentrācijas pabeigšanas.

                        3.2.

                        Raksturojiet koncentrācijas ekonomiskos motīvus.

                        3.3.

                        Norādiet darījuma vērtību (attiecīgi pirkuma cenu vai visu attiecīgo aktīvu vērtību, precizējot, vai runa ir par pašu kapitālu, naudas līdzekļiem vai citiem aktīviem).

                        3.4.

                        Aprakstiet finansiālo vai citādu atbalstu, ko jebkura puse ir saņēmusi no valsts iestādēm, un šā atbalsta raksturu un apjomu.

                  4.   IEDAĻA

               Apgrozījums

            Par katru attiecīgo uzņēmumu sniedziet šādus datus par iepriekšējo finanšu gadu (65):

                        4.1.

                        kopējais apgrozījums pasaulē;

                        4.2.

                        kopējais apgrozījums ES;

                        4.3.

                        kopējais apgrozījums EEZ (ES un EBTA);

                        4.4.

                        apgrozījums katrā dalībvalstī (attiecīgā gadījumā norādiet dalībvalsti, kurā apgrozījums ir lielāks par divām trešdaļām no kopējā apgrozījuma ES);

                        4.5.

                        kopējais apgrozījums EBTA valstīs;

                        4.6.

                        apgrozījums katrā EBTA valstī (attiecīgā gadījumā norādiet EBTA valsti, kurā apgrozījums ir lielāks par divām trešdaļām no kopējā apgrozījuma EBTA; norādiet arī, vai EBTA valstu teritorijā darbojošos attiecīgo uzņēmumu kopējais apgrozījums ir 25 % vai vairāk no to kopējā apgrozījuma EEZ teritorijā).

                  Dati par apgrozījumu sniedzami, aizpildot Konkurences ĢD tīmekļa vietnē pieejamo tabulas veidni.
            5.   IEDAĻA

               Apliecinošie dokumenti

            Paziņojošajām pusēm jāiesniedz turpmāk minētie dokumenti:

                        5.1.

                        visu to dokumentu galīgo vai jaunāko versiju kopijas, kas apliecina koncentrācijas norisi saskaņā ar iesaistīto pušu vienošanos, saistībā ar pārņemšanu kontrolē vai saistībā ar publisku piedāvājumu; un

                        5.2.

                        interneta adrese (ja tāda ir), kurā pieejami visu koncentrācijā iesaistīto pušu jaunākie gada ziņojumi un grāmatvedības pārskati, vai, ja šādas interneta adreses nav, – koncentrācijā iesaistīto pušu jaunāko gada ziņojumu un grāmatvedības pārskatu kopijas;

                        5.3.

                        turpmāk norādītā informācija jāsniedz tikai tad, ja saistībā ar koncentrāciju EEZ teritorijā ir viens vai vairāki uzrādāmie tirgi: kopijas visām prezentācijām, ko sagatavojuši vai uzdevuši sagatavot, vai saņēmuši valdes vai direktoru padomes, vai uzraudzības padomes locekļi (atkarībā no konkrētās uzņēmuma pārvaldības struktūras) vai citas personas, kuras veic tamlīdzīgas funkcijas (vai kurām šādas funkcijas ir deleģētas vai nodotas ar pilnvarojumu), vai akcionāru sanāksme, kurā analizēta iecerētā koncentrācija.

                  Iesniedziet 5.3. iedaļā minēto dokumentu sarakstu, par katru dokumentu norādot sagatavošanas datumu un adresāta(-u) vārdu, uzvārdu un amatu.
            6.   IEDAĻA

               Tirgu definīcijas

            Šī iedaļa ir jāaizpilda par tiem koncentrācijas darījumiem, attiecībā uz kuriem ir viens vai vairāki uzrādāmie tirgi (66).
            6.1.   Tirgu definīcijas

            Konkrētie produktu un ģeogrāfiskie tirgi palīdz noteikt apjomu, kādā jānovērtē koncentrācijas darījuma radītā jaunā uzņēmuma tirgus vara (67).
            Paziņojošajām pusēm šajā saīsinātajā CO formā prasītā informācija jāsniedz, ievērojot turpmāk sniegtās definīcijas.
            6.1.1.   Konkrētie produktu tirgi
            Konkrētais produktu tirgus ietver visus produktus un/vai pakalpojumus, kurus patērētājs uzskata par savstarpēji aizstājamiem, ņemot vērā produktu īpašības, cenas un paredzēto izmantojumu. Konkrēto produktu tirgu dažos gadījumos var veidot vairāki atsevišķi produkti un/vai pakalpojumi, kam pārsvarā ir identiskas fiziskās un tehniskās īpašības un kas ir savstarpēji aizstājami.
            Faktori, kas jāņem vērā, izvērtējot konkrēto produktu tirgu, ietver analīzi, kurā apskata to, kāpēc attiecīgie produkti vai pakalpojumi ir iekļauti šajos tirgos, bet citi nav, minētajā analīzē izmantojot definīciju un ņemot vērā, piemēram, savstarpējo aizstājamību, cenas, pieprasījuma krustenisko elastību vai citus būtiskus faktorus (piemēram, attiecīgos gadījumos – piedāvājuma aizstājamību).
            6.1.2.   Konkrētie ģeogrāfiskie tirgi
            Konkrētais ģeogrāfiskais tirgus ietver teritoriju, kurā attiecīgie uzņēmumi piedāvā un pieprasa konkrētos produktus vai pakalpojumus, konkurences apstākļi ir pietiekami viendabīgi un kuru no blakus esošajām teritorijām var nošķirt jo īpaši tādēļ, ka konkurences apstākļi tajās ievērojami atšķiras.
            Faktori, kas jāņem vērā, izvērtējot konkrēto ģeogrāfisko tirgu, cita starpā ir attiecīgo produktu vai pakalpojumu veids un īpašības, šķēršļi ieiešanai tirgū, patērētāju gaume, vērā ņemamas uzņēmumu tirgus daļu atšķirības blakus esošās teritorijās vai būtiskas cenu atšķirības.
            6.2.   Uzrādāmie tirgi

            Šajā saīsinātajā CO formā prasītās informācijas vajadzībām uzrādāmie tirgi ir visi konkrētie produktu un ģeogrāfiskie tirgi, kā arī iespējamie alternatīvie konkrētie produktu un ģeogrāfiskie tirgi (68), kuros EEZ teritorijā:

                        a)

                        divas vai vairākas koncentrācijā iesaistītās puses (gadījumā, ja runa ir par kopīgas kontroles iegūšanu kopuzņēmumā – kopuzņēmums un vismaz viena ieguvēja puse) veic uzņēmējdarbību vienā un tajā pašā konkrētajā tirgū (horizontālas attiecības);

                        b)

                        viena vai vairākas koncentrācijā iesaistītās puses (gadījumā, ja runa ir par kopīgas kontroles iegūšanu kopuzņēmumā – kopuzņēmums un vismaz viena ieguvēja puse) veic uzņēmējdarbību produktu tirgū, kas ir augšupējais vai lejupējais tirgus attiecībā pret tirgu, kurā darbojas jebkura cita koncentrācijā iesaistītā puse, neatkarīgi no tā, vai starp koncentrācijā iesaistītajām pusēm pastāv piegādātāja un klienta attiecības (vertikālas attiecības).

                  Pamatojoties uz 6. iedaļā sniegtajām definīcijām, norādiet visus uzrādāmos tirgus.
            Ja uz koncentrāciju attiecas 5. punkta c) apakšpunkts Komisijas paziņojumā par vienkāršotu procedūru dažu koncentrācijas procesu izskatīšanai saskaņā ar Padomes Regulu (EK) Nr. 139/2004, jums jāapliecina, ka saskaņā ar jebkuru iespējamo produktu un ģeogrāfiskā tirgus definīciju šajā gadījumā nav neviena ietekmētā tirgus, kā tas definēts pilnās CO formas 6.3. iedaļā.
            7.   IEDAĻA

               Informācija par tirgiem

            Šī iedaļa jāaizpilda attiecībā uz koncentrācijām, saistībā ar kurām ir viens vai vairāki uzrādāmie tirgi.

                        7.1.

                        Par katru 6. iedaļā minēto uzrādāmo tirgu sniedziet šādu informāciju par iepriekšējo gadu pirms darījuma:

                                    7.1.1.

                                    par katru koncentrācijā iesaistīto pusi – uzņēmējdarbības veids, galvenie meitasuzņēmumi un/vai zīmoli, produktu nosaukumi un/vai izmantotās preču zīmes katrā no šiem tirgiem;

                                    7.1.2.

                                    tirgus kopējā apjoma aplēse noieta vērtības (euro) un apjoma (vienības) izteiksmē (69). Norādiet aprēķinos izmantotās metodes un avotus un iesniedziet šos aprēķinus apliecinošus dokumentus, ja tie ir pieejami;

                                    7.1.3.

                                    noieta vērtība un apjoms, kā arī tirgus daļu aplēses attiecībā uz katru no koncentrācijā iesaistītajām pusēm. Norādiet, vai iepriekšējos trijos finanšu gados ir notikušas būtiskas noieta un tirgus daļu izmaiņas; un

                                    7.1.4.

                                    horizontālu un vertikālu attiecību gadījumā – tirgus daļas vērtības (un attiecīgā gadījumā – apjoma) aplēse par trim lielākajiem konkurentiem (norādot aplēšu pamatojumu). Norādiet šo konkurentu juridiskā dienesta vadītāja (vai citas personas, kas pilda tamlīdzīgus pienākumus) vārdu, uzvārdu, adresi, tālruņa numuru, faksa numuru un e-pasta adresi (ja šādas personas nav, minētos datus sniedziet par uzņēmuma vadītāju).

                        7.2.

                        Ja uz koncentrāciju attiecas 6. punkts Komisijas paziņojumā par vienkāršotu procedūru dažu koncentrācijas procesu izskatīšanai saskaņā ar Padomes Regulu (EK) Nr. 139/2004, par katru uzrādāmo tirgu, kurā pušu kopējā horizontālā tirgus daļa ir 20 % vai lielāka:

                                    7.2.1.

                                    norādiet, vai pastāv kādi īpašie apstākļi, kas minēti 20. punktā Komisijas Pamatnostādnēs par horizontālo apvienošanos novērtēšanu (70); jo īpaši raksturojiet tirgus koncentrācijas pakāpi un to, vai ierosinātā koncentrācija paredz nozīmīgu novatoru apvienošanos, vai tā likvidētu būtisku konkurences spēku un vai tajā ir iesaistīts uzņēmums, kam ir izstrādes stadijā esoši perspektīvi produkti;

                                    7.2.2.

                                    norādiet noieta vērtību un apjomu, kā arī tirgus daļu aplēses attiecībā uz katru no koncentrācijā iesaistītajām pusēm par katru no iepriekšējiem trim gadiem;

                                    7.2.3.

                                    par katru no koncentrācijā iesaistītajām pusēm īsi aprakstiet:

                                                7.2.3.1.

                                                pētniecības un izstrādes intensitāti (71);

                                                7.2.3.2.

                                                galvenos produktu un/vai pakalpojumu jauninājumus, kas ieviesti tirgū iepriekšējo triju gadu laikā, izstrādes stadijā esošos produktus, kurus paredzēts laist tirgū nākamo triju gadu laikā, kā arī īpašumā vai kontrolē esošas nozīmīgas intelektuālā īpašuma tiesības.

                  8.   IEDAĻA

               Mērķuzņēmuma darbība, ja uzrādāmo tirgu nav

            Šī iedaļa jāaizpilda attiecībā uz koncentrācijām, saistībā ar kurām nav neviena uzrādāmā tirgus.
            8.1.   Kontroli iegūstošo pušu uzņēmējdarbība

            Attiecībā uz katru pusi, kas iegūst kontroli, aprakstīt uzņēmējdarbības veidu.
            8.2.   Mērķuzņēmuma uzņēmējdarbība

                        8.2.1.

                        Aprakstiet uzņēmuma(-u), pār kuru(-iem) tiek iegūta kontrole, pašreizējo un nākotnē plānoto uzņēmējdarbību.

                        8.2.2.

                        Ja runa ir par kopuzņēmumu, kurš nedarbojas un neplāno darboties EEZ teritorijā, kā definēts 5. punkta a) apakšpunktā Komisijas paziņojumā par vienkāršotu procedūru dažu koncentrācijas procesu izskatīšanai saskaņā ar Padomes Regulu (EK) Nr. 139/2004, pietiek ar to, ka norāda:

                                    8.2.2.1.

                                    kopuzņēmuma pašreizējos un nākotnē plānotos produktus vai pakalpojumus; un

                                    8.2.2.2.

                                    pamatojumu, kāpēc kopuzņēmumam nebūtu tiešas vai netiešas ietekmes uz tirgiem EEZ teritorijā.

                  8.3.   Uzrādāmo tirgu neesība

            Paskaidrojiet, kāpēc jūs uzskatāt, ka saistībā ar ierosināto koncentrāciju EEZ teritorijā nav neviena uzrādāmā tirgus.
            9.   IEDAĻA

               Kopuzņēmuma ietekme uz sadarbību

            Kopuzņēmuma gadījumā Apvienošanās regulas 2. panta 4. punkta vajadzībām atbildiet uz šādiem jautājumiem:

                        a)

                        Vai divi vai vairāki mātesuzņēmumi būtiskā apjomā turpina darbību tajā pašā tirgū, kurā darbojas kopuzņēmums, vai augšupējā vai lejupējā tirgū attiecībā pret tirgu, kurā darbojas kopuzņēmums, vai blakus esošā tirgū, kas ir cieši saistīts ar minēto tirgu? (72)

                        Ja atbilde ir apstiprinoša, par katru iepriekš minēto tirgu sniedziet šādas ziņas:

                                    i)

                                    katra mātesuzņēmuma apgrozījums iepriekšējā finanšu gadā;

                                    ii)

                                    kopuzņēmuma darbības saimnieciskā nozīme attiecībā pret minēto apgrozījumu;

                                    iii)

                                    katra mātesuzņēmuma tirgus daļa.

                        b)

                        Ja uz a) punkta jautājumu sniegtā atbilde ir apstiprinoša un jūs uzskatāt, ka LESD 101. panta 1. punkta un attiecīgā gadījumā atbilstīgo EEZ līguma noteikumu (73) kritēriji nav izpildīti, pamatojiet šo viedokli.

                        c)

                        Neskarot atbildes uz a) un b) punkta jautājumiem un lai Komisija varētu pilnīgi izvērtēt konkrēto gadījumu, tad, ja uzskatāt, ka ir piemērojami LESD 101. panta 3. punkta kritēriji un attiecīgā gadījumā – atbilstīgie EEZ līguma noteikumi (74), pamatojiet savu viedokli. Saskaņā ar LESD 101. panta 3. punktu var atzīt, ka 101. panta 1. punkta noteikumi nav piemērojami, ja darījums:

                                    i)

                                    palīdz uzlabot preču ražošanu vai izplatīšanu vai veicina tehnisku vai saimniecisku attīstību;

                                    ii)

                                    ļauj patērētājiem baudīt pienācīgu daļu no gūtajiem labumiem;

                                    iii)

                                    neuzspiež attiecīgiem uzņēmumiem ierobežojumus, kuri nav obligāti vajadzīgi, lai sasniegtu šos mērķus; un

                                    iv)

                                    neļauj šādiem uzņēmumiem likvidēt konkurenci attiecībā uz šo ražojumu būtisku daļu.

                  10.   IEDAĻA

               Apliecinājums

            Paziņojums jānoslēdz ar turpmāk norādīto apliecinājumu, kas jāparaksta visām paziņojošajām pusēm vai jāparaksta to vārdā:

               “Paziņojošā puse vai puses apliecina, ka, ciktāl tām zināms, šajā paziņojumā sniegtā informācija ir patiesa, pareiza un pilnīga, ir iesniegtas patiesas un pilnīgas atbilstoši saīsinātajai CO formai prasīto dokumentu kopijas, visas aplēses ir pienācīgi apzīmētas kā aplēses un ir precīzākais iespējamais to pamatā esošo faktu aptuvenais novērtējums un visi paustie viedokļi ir patiesi.
               Pusēm ir zināmi Apvienošanās regulas 14. panta 1. punkta a) apakšpunkta noteikumi.”

            III PIELIKUMS

               RS FORMA

               (RS = pamatots iesniegums atbilstīgi Padomes Regulas (EK) Nr. 139/2004 4. panta 4. un 5. punktam)

               RS FORMA PAMATOTIEM IESNIEGUMIEM

               ATBILSTOŠI REGULAS (EK) Nr. 139/2004 4. PANTA 4. UN 5. PUNKTAM

               IEVADS

            1.1.   RS formas mērķis

            RS formā ir noteikta informācija, kas iesniedzējām pusēm jānorāda pamatotā iesniegumā, ar ko tās pirms paziņojuma iesniegšanas lūdz nodot lietu saskaņā ar Padomes 2004. gada 20. janvāra Regulas (EK) Nr. 139/2004 par kontroli pār uzņēmumu koncentrāciju (75) (turpmāk “Apvienošanās regula”) 4. panta 4. vai 5. punktu.
            Vēršam jūsu uzmanību uz Apvienošanās regulu un Komisijas Regulu (EK) Nr. 802/2004 (76) (turpmāk “Īstenošanas regula”), kurai pievienota šī RS forma. Minēto regulu teksti, kā arī citi noderīgi dokumenti ir atrodami Eiropas Komisijas tīmekļa vietnes Europa Konkurences ģenerāldirektorāta lapā. Vēršam jūsu uzmanību arī uz atbilstīgajiem noteikumiem Līgumā par Eiropas Ekonomikas zonu (77) (turpmāk “EEZ līgums”).
            Jāatzīst, ka saskaņā ar RS formu sniedzamās informācijas apjoms var būt ievērojams. Tomēr pieredze liecina, ka atkarībā no konkrētajiem lietas apstākļiem pienācīgam pamatotajam paziņojumam ne vienmēr ir vajadzīga visa prasītā informācija. Attiecīgi, ja jūs uzskatāt, ka kāda konkrēta šajā RS formā prasītās informācijas daļa jūsu pamatotajam iesniegumam var nebūt vajadzīga, varat lūgt Komisiju atbrīvot jūs no pienākuma sniegt konkrēto informāciju. Sīkāk skatīt šīs ievaddaļas 1.3. punkta e) apakšpunktu.
            Iepriekšējas saziņas iespējas ir pakalpojums, ko Komisija piedāvā iesniedzējām pusēm pēc brīvprātīguma principa, lai dotu iespēju sagatavoties oficiālajai RS formas iesniegšanai. Gan iesniedzējām pusēm, gan Komisijai ir ļoti noderīgi iepriekš sazināties, lai precīzi noteiktu pamatotajā iesniegumā iekļaujamās informācijas apjomu, un vairumā gadījumu rezultātā ievērojami samazinās prasītās informācijas apjoms. Tādējādi puses tiek aicinātas brīvprātīgi apspriesties ar Komisiju un attiecīgo(-ajām) dalībvalsti(-īm) vai EBTA valsti(-īm) par to, cik piemērots ir pamatotajā iesniegumā iekļaut plānotās informācijas apjoms un veids.
            Puses var izmantot Komisijas Konkurences ģenerāldirektorāta (“Konkurences ĢD”) dokumentu Best Practices on the conduct of EC merger control proceedings (EK apvienošanās kontroles procedūru izpildes paraugprakse), kas publicēts Konkurences ĢD tīmekļa vietnē un tiek regulāri atjaunināts. Tajā sniegtas norādes par iepriekšēju saziņu un par paziņojumu un pamatoto iesniegumu sagatavošanu.
            1.2.   Personas, kam ir tiesības iesniegt pamatotus iesniegumus

            Ja notiek apvienošanās Apvienošanās regulas 3. panta 1. punkta a) apakšpunkta nozīmē vai kopīgas kontroles pār uzņēmumu iegūšana Apvienošanās regulas 3. panta 1. punkta b) apakšpunkta nozīmē, pamatotais iesniegums kopīgi jāiesniedz attiecīgi apvienošanās darījuma pusēm vai kopīgās kontroles ieguvējām pusēm.
            Ja viens uzņēmums pārņem kontrolē otru uzņēmumu, pamatotais iesniegums jāsagatavo ieguvējam.
            Ja runa ir par uzņēmuma iegādes publisku piedāvājumu, pamatotais iesniegums jāsagatavo iegādes piedāvājuma veicējam.
            Par sniegtās informācijas pareizību atbild puse, kas sagatavo pamatoto iesniegumu.
            1.3.   Prasība par pareizu un pilnīgu pamatoto iesniegumu

            Visai RS formā prasītajai informācijai jābūt pareizai un pilnīgai. Prasītajai informācijai jābūt norādītai attiecīgajā RS formas iedaļā.
            Pamatotajā iesniegumā iekļautu nepareizu vai maldinošu informāciju uzskata par nepilnīgu informāciju (Īstenošanas regulas 5. panta 4. punkts).
            Jo īpaši jāievēro, ka:

                        a)

                        saskaņā ar Apvienošanās regulas 4. panta 4. un 5. punktu Komisijai ir pienākums pamatotos iesniegumus nekavējoties pārsūtīt dalībvalstīm un EBTA valstīm. Pamatotā iesnieguma izskatīšanas termiņu sāk skaitīt no dienas, kad iesniegumu saņēmusi(-ušas) attiecīgā(-ās) dalībvalsts(-is) vai EBTA valsts(-is). Lēmumu par to, vai piekrist pamatotam iesniegumam, attiecīgās iestādes parasti pieņem, pamatojoties uz iesniegumā ietverto informāciju un neveicot sīkāku izmeklēšanu;

                        b)

                        tādēļ, sagatavojot pamatoto iesniegumu, iesniedzējām pusēm jānodrošina, ka visai iesniegumā norādītajai informācijai un argumentiem ir atrodams pietiekams pamatojums neatkarīgos avotos;

                        c)

                        ievērojot Apvienošanās regulas 14. panta 1. punkta a) apakšpunktu, iesniedzējām pusēm, kas tīši vai netīši sniedz nepareizu vai maldinošu informāciju, var uzlikt naudas sodu, kura apmērs ir līdz 1 % no attiecīgā uzņēmuma kopējā apgrozījuma;

                        d)

                        saskaņā ar Īstenošanas regulas noteikumiem Komisija var atbrīvot no pienākuma pamatotajā iesniegumā sniegt kādu konkrētu informāciju vai no citām šajā RS formā norādītajām prasībām. Attiecīgi jūs varat rakstveidā lūgt Komisiju atbrīvot jūs no pienākuma sniegt minēto informāciju, ja tā pamatotu iemeslu dēļ jums ir pilnībā vai daļēji nepieejama (piemēram, apstrīdēta iegādes piedāvājuma gadījumā nav pieejama informācija par mērķuzņēmumu).
                        Atbrīvojuma lūgums būtu jāiesniedz kopā ar RS formas iesnieguma projektu. Atbrīvojuma lūgums būtu vai nu jāiekļauj pašā RS formas iesnieguma projektā, vai arī jānoformē kā e-vēstule, ko adresē atbildīgajam lietas vadītājam un/vai nodaļas vadītājam.
                        Komisija šādu atbrīvojuma lūgumu izskatīs, ja jūs norādīsiet minētās informācijas nepieejamības iemeslus un sniegsiet precīzākās iespējamās aplēses par trūkstošajiem datiem, norādot aplēšu avotus. Ja iespējams, jānorāda arī tas, kur Komisija vai attiecīgā(-ās) dalībvalsts(-is) un EBTA valsts(-is) varētu iegūt prasīto informāciju, kas jums nav pieejama.
                        Atbrīvojuma lūgumus izskatīs saskaņā ar Konkurences ĢD EK apvienošanās kontroles procedūru izpildes paraugpraksi, un Konkurences ĢD atbildei uz atbrīvojuma lūgumu vispārīgā gadījumā būtu vajadzīgas piecas darba dienas;

                        e)

                        saskaņā ar Īstenošanas regulas noteikumiem Komisija var atbrīvot no pienākuma pamatotajā iesniegumā sniegt kādu konkrētu informāciju vai no citām šajā RS formā norādītajām prasībām, ja tā uzskata, ka minēto pienākumu vai prasību izpilde iepriekšēja nodošanas pieprasījuma izskatīšanai nav nepieciešama. Attiecīgi jūs varat rakstveidā lūgt Komisiju atbrīvot jūs no pienākuma sniegt minēto informāciju, ja uzskatāt, ka kāda konkrēta šajā RS formā prasītās informācijas daļa nav vajadzīga, lai Komisija vai attiecīgā(-ās) dalībvalsts(-is) vai EBTA valsts(-is) varētu izskatīt pirms paziņošanas iesniegto nodošanas pieprasījumu.
                        Lai Komisija varētu noteikt, vai informācija, no kuras sniegšanas lūgts atbrīvot, ir nepieciešama nodošanas pieprasījuma izskatīšanai, atbrīvojuma lūgums būtu jāiesniedz kopā ar RS formas iesnieguma projektu. Atbrīvojuma lūgums būtu vai nu jāiekļauj pašā RS formas iesnieguma projektā, vai arī jānoformē kā e-vēstule, ko adresē atbildīgajam lietas vadītājam un/vai nodaļas vadītājam.
                        Komisija atbrīvojuma lūgumu izskatīs, ja būsiet norādījuši pamatotus iemeslus tam, kāpēc attiecīgā informācija nav vajadzīga jūsu lietas nodošanas pieprasījuma izskatīšanai. Pirms izlemt, vai piekrist konkrētajam pieprasījumam, Komisija var apspriesties ar attiecīgo(-ajām) dalībvalsts vai EBTA valsts iestādi(-ēm).
                        Atbrīvojuma lūgumus izskatīs saskaņā ar Konkurences ĢD EK apvienošanās kontroles procedūru izpildes paraugpraksi, un Konkurences ĢD atbildei uz atbrīvojuma lūgumu vispārīgā gadījumā būtu vajadzīgas piecas darba dienas.
                        Lai novērstu jebkādas šaubas, jānorāda, ka tas, ka Komisija attiecīgajā gadījumā ir piekritusi, ka kādu konkrētu šajā RS formā prasīto informāciju nav nepieciešams iekļaut pamatotajā iesniegumā par koncentrāciju, nekādā ziņā neliedz Komisijai jebkurā brīdī pieprasīt šo informāciju, jo īpaši ar informācijas pieprasījumu saskaņā ar Apvienošanās regulas 11. pantu.

                  1.4.   Kā sagatavot pamatotu iesniegumu

            Pamatotais iesniegums jāsagatavo kādā no Eiropas Savienības oficiālajām valodām. Šī valoda pēc tam kļūst par procesa valodu visām iesniedzējām pusēm.
            Lai atvieglotu RS formā sagatavotā iesnieguma izskatīšanu dalībvalstu un EBTA valstu iestādēs, pusēm ir ļoti vēlams iesniegt Komisijai pamatotā iesnieguma tulkojumu valodā(-ās), ko saprot visi attiecīgās informācijas adresāti. Attiecībā uz pieprasījumiem lietu nodot dalībvalstīm vai EBTA valstīm iesniedzējām pusēm ir ļoti vēlams pieprasījumam pievienot tā kopiju tās(to) dalībvalsts(-u) vai EBTA valsts(-u) valodā(-ās), kurai(-ām) ir adresēts nodošanas pieprasījums.
            Informācija, kas prasīta saskaņā ar šo RS formu, jāsniedz, izmantojot RS formas iedaļu un punktu numurus, jāparaksta noslēgumā iekļautais apliecinājums un jāpievieno apliecinošie dokumenti. RS formas oriģināls jāparaksta personām, kuras ir likumīgi pilnvarotas rīkoties katras iesniedzējas puses vārdā, vai vienam vai vairākiem iesniedzējas puses vai pušu pilnvarotiem ārējiem pārstāvjiem.
            Uzskatāmības labad zināmu daļu informācijas var iekļaut pielikumos. Tomēr ir svarīgi, lai visa pamatinformācija būtu iekļauta RS formā sagatavotā iesnieguma pamatdaļā. Pielikumi izmantojami vienīgi, lai papildinātu RS formas pamatdaļā norādīto informāciju.
            Apliecinošie dokumenti jāiesniedz oriģinālvalodā; ja tā nav kāda no Savienības oficiālajām valodām, minētie dokumenti jāiztulko procesa valodā.
            Apliecinošie dokumenti var būt oriģināli vai oriģinālu kopijas. Pēdējā gadījumā iesniedzējai pusei jāapstiprina tas, ka kopijas ir patiesas un pilnīgas.
            Komisijā jāiesniedz viens RS formā sagatavotā iesnieguma un apliecinošo dokumentu oriģināls un prasītais skaits kopiju. Kopiju prasītais skaits un formāts (papīra vai elektroniskas) regulāri tiks publicēts Eiropas Savienības Oficiālajā Vēstnesī un Konkurences ĢD tīmekļa vietnē.
            Iesniegums jānogādā Īstenošanas regulas 23. panta 1. punktā minētajā adresē. Šī adrese ir publicēta Eiropas Savienības Oficiālajā Vēstnesī un ir pieejama Konkurences ĢD tīmekļa vietnē. Iesniegums jānogādā Komisijai darba dienā, kā definēts Īstenošanas regulas 24. pantā, darba laikā, kas norādīts Konkurences ĢD tīmekļa vietnē. Jāievēro Konkurences ĢD tīmekļa vietnē dotie norādījumi par drošību.
            RS formas iesnieguma un apliecinošo dokumentu elektroniskās kopijas jāiesniedz izmantojamā un meklēšanai piemērotā formātā, kāds norādīts Konkurences ĢD tīmekļa vietnē.
            1.5.   Konfidencialitāte

            Līguma 287. pants un Apvienošanās regulas 17. panta 2. punkts, kā arī atbilstīgie EEZ līguma noteikumi (78) prasa Komisijai, dalībvalstīm, EBTA Uzraudzības iestādei un EBTA valstīm, to ierēdņiem un citiem darbiniekiem neizpaust regulas piemērošanas gaitā iegūto informāciju, uz ko attiecas dienesta noslēpuma ievērošanas pienākums. Šis pats princips piemērojams, lai garantētu konfidencialitāti iesniedzēju pušu starpā.
            Ja jūs uzskatāt, ka sniegtās informācijas publicēšana vai cita veida izpaušana citām pusēm var negatīvi skart jūsu intereses, iesniedziet šo informāciju atsevišķi, katru lapu skaidri marķējot ar norādi “Komercnoslēpums”. Jums turklāt jānorāda iemesli, kuru dēļ šī informācija nav izpaužama vai publicējama.
            Ja notiek apvienošanās vai kopīgas kontroles ieguve vai citos gadījumos, kad pamatoto iesniegumu sagatavo vairākas puses, komercnoslēpumus var iesniegt atsevišķos pielikumos un iesniegumā uz tiem atsaukties kā uz pielikumu. Visiem šiem pielikumiem jābūt iekļautiem pamatotā iesnieguma materiālos.
            1.6.   Definīcijas un norādījumi šīs RS formas vajadzībām

            Iesniedzēja puse vai puses: ja pamatoto iesniegumu iesniedz tikai viens no uzņēmumiem, kuri piedalās darījumā, tad termins “iesniedzēja puse” apzīmē tikai to uzņēmumu, kurš ir faktiskais iesniedzējs.
            Koncentrācijā iesaistītā(-ās) puse(-es) vai vienkārši puses: šie termini attiecas gan uz ieguvēju pusi, gan uz iegūto pusi vai uz pusēm, kas apvienojas, tostarp uz visiem uzņēmumiem, kurus pārņem kontrolē vai pārdod publiskā piedāvājumā.
            Ja vien nav norādīts citādi, termini “iesniedzēja puse vai puses” un “koncentrācijā iesaistītā(-ās) puse(-es)” ietver visus uzņēmumus, kas ietilpst tajā pašā grupā kā attiecīgās puses.
            Ietekmētie tirgi: šīs RS formas 4. iedaļā iesniedzējām pusēm prasīts definēt konkrētos produktu tirgus un turklāt norādīt, kurus no šiem konkrētajiem tirgiem darījums varētu ietekmēt. No ietekmēto tirgu definīcijas ir atkarīgs tas, vai tiks pieprasīta informācija par vairākiem citiem RS formā ietvertiem jautājumiem. Iesniedzēju pušu attiecīgi sniegtās definīcijas šajā RS formā ir apzīmētas ar terminu “ietekmētais(-ie) tirgus(-i)”. Šis termins var attiekties vai nu uz produktu, vai pakalpojumu tirgu.
            Gads: šajā RS formā “gads” visur jāsaprot kā kalendārais gads, ja vien nav norādīts citādi. Visa šajā RS formā prasītā informācija jāsniedz par iepriekšējo gadu pirms pamatotā iesnieguma iesniegšanas, ja vien nav norādīts citādi.
            Šajā RS formā prasītie finanšu dati jāsniedz, izsakot tos euro pēc vidējā maiņas kursa attiecīgajā gadā vai citā attiecīgajā laikposmā.
            Visas RS formā iekļautās atsauces uz tiesību aktu noteikumiem ir atsauces uz attiecīgajiem Apvienošanās regulas pantiem un punktiem, ja vien nav norādīts citādi.
            1.7.   Starptautiskā sadarbība starp Komisiju un citām konkurences iestādēm

            Komisija aicina attiecīgos uzņēmumus palīdzēt atvieglot starptautisko sadarbību starp Komisiju un citām konkurences iestādēm, kuras izskata to pašu koncentrācijas darījumu. Komisijas pieredze liecina, ka laba sadarbība starp Komisiju un konkurences iestādēm valstīs ārpus EEZ ievērojami nāk par labu attiecīgajiem uzņēmumiem. Tāpēc Komisija aicina iesniedzējas puses kopā ar RS formas iesniegumu sniegt to EEZ neietilpstošo valstu sarakstu, kurās saskaņā ar apvienošanās kontroles noteikumiem nepieciešams apstiprinājums pirms vai pēc koncentrācijas darījuma noslēgšanas.
            1.   IEDAĻA
            1.1.   Vispārīga informācija

                        1.1.1.

                        Sniedziet pārskatu par konkrēto koncentrāciju, norādot koncentrācijā iesaistītās puses, koncentrācijas veidu (piemēram, apvienošanās, iegāde vai kopuzņēmums), koncentrācijā iesaistīto pušu darbības jomas, kā arī tirgus, ko šī koncentrācija ietekmēs (tostarp galvenos ietekmētos tirgus), un koncentrācijas stratēģiskos un ekonomiskos motīvus.

                        1.1.2.

                        Norādiet, vai pamatotais iesniegums sagatavots atbilstoši Apvienošanās regulas 4. panta 4. vai 5. punktam un/vai atbilstoši EEZ līguma noteikumiem:

                                    —

                                    lietas nodošana dalībvalstij(-īm) saskaņā ar 4. panta 4. punktu un/vai lietas nodošana EBTA valstij(-īm),

                                    —

                                    lietas nodošana Komisijai saskaņā ar 4. panta 5. punktu.

                  1.2.   Informācija par iesniedzēju(-ām) pusi(-ēm) un citām koncentrācijā iesaistītajām pusēm
                (79)

            Par katru iesniedzēju pusi un katru no citām koncentrācijā iesaistītajām pusēm jānorāda:

                        1.2.1.

                        uzņēmuma nosaukums;

                        1.2.2.

                        attiecīgās kontaktpersonas vārds, uzvārds, adrese, tālruņa numurs, faksa numurs, e-pasta adrese un amats; norādītajai adresei jābūt adresei, kurā var izsniegt dokumentus un jo īpaši Komisijas lēmumus un citus procedūras dokumentus, un norādītajai kontaktpersonai jābūt pilnvarotai saņemt dokumentus;

                        1.2.3.

                        ja dokumentu un jo īpaši Komisijas lēmumu un citu procedūras dokumentu saņemšanai ir iecelts viens vai vairāki pilnvaroti ārējie pārstāvji:

                                    1.2.3.1.

                                    katra pārstāvja vārds, uzvārds, adrese, tālruņa numurs, faksa numurs, e-pasta adrese un amats; un

                                    1.2.3.2.

                                    par katru pārstāvi sagatavotās rakstiskās pilnvaras oriģināls (pamatojoties uz Konkurences ĢD tīmekļa vietnē pieejamo pilnvaras paraugu).

                  2.   IEDAĻA

               Vispārīga informācija un ziņas par koncentrāciju

            Šajā iedaļā prasīto informāciju var ilustrēt ar organigrammām vai diagrammām, kas attēlo attiecīgo uzņēmumu īpašumtiesību un kontroles struktūru.

                        2.1.

                        Aprakstiet, par kāda veida koncentrāciju ir konkrētais paziņojums. Atsaucoties uz attiecīgajiem kritērijiem, kas minēti Apvienošanās regulā un Komisijas konsolidētajā jurisdikcijas paziņojumā (80):

                                    2.1.1.

                                    norādiet uzņēmumus vai personas, kas pilnībā vai kopīgi tieši vai netieši kontrolē katru attiecīgo uzņēmumu, un raksturojiet katra attiecīgā uzņēmuma īpašumtiesību un kontroles struktūru pirms koncentrācijas darījuma;

                                    2.1.2.

                                    norādiet, vai ierosinātā koncentrācija ir:

                                                i)

                                                pilnīga apvienošanās;

                                                ii)

                                                pilnīgas vai kopīgas kontroles ieguve; vai

                                                iii)

                                                līgums vai cits līdzeklis tiešas vai netiešas kontroles nodošanai Apvienošanās regulas 3. panta 2. punkta nozīmē;

                                                iv)

                                                kopīgas kontroles iegūšana pilnfunkciju kopuzņēmumā Apvienošanās regulas 3. panta 4. punkta nozīmē, un ja tā ir, norādiet iemeslus, kuru dēļ kopuzņēmums ir uzskatāms par pilnfunkciju kopuzņēmumu (81);

                                    2.1.3.

                                    paskaidrojiet, kā koncentrācija tiks īstenota (piemēram, noslēdzot līgumu, izsludinot publisku piedāvājumu utt.);

                                    2.1.4.

                                    atsaucoties uz Apvienošanās regulas 4. panta 1. punktu, norādiet, vai koncentrācijas īstenošanas nolūkā uz paziņošanas brīdi:

                                                i)

                                                ir noslēgts nolīgums;

                                                ii)

                                                ir notikusi pārņemšana kontrolē;

                                                iii)

                                                ir paziņots par (nodomu izsludināt) publisku piedāvājumu; vai

                                                iv)

                                                attiecīgie uzņēmumi ir izrādījuši labticīgu nodomu noslēgt nolīgumu;

                                    2.1.5.

                                    norādiet plānotos datumus visiem koncentrācijas procesā paredzētajiem svarīgākajiem notikumiem;

                                    2.1.6.

                                    raksturojiet katra attiecīgā uzņēmuma īpašumtiesību un kontroles struktūru pēc koncentrācijas pabeigšanas.

                        2.2.

                        Raksturojiet koncentrācijas ekonomiskos motīvus.

                        2.3.

                        Norādiet koncentrācijas darījuma vērtību (attiecīgi pirkuma cenu vai visu attiecīgo aktīvu vērtību, precizējot, vai runa ir par pašu kapitālu, naudas līdzekļiem vai citiem aktīviem).

                        2.4.

                        Aprakstiet finansiālo vai citādu atbalstu, ko jebkura puse ir saņēmusi no valsts iestādēm, un šā atbalsta raksturu un apjomu.

                        2.5.

                        Lai pierādītu, ka konkrētā koncentrācija atbilst VAI attiecīgi neatbilst Apvienošanās regulas 1. pantā noteiktajām kompetences robežvērtībām, par katru koncentrācijā iesaistīto uzņēmumu sniedziet pietiekamus finanšu vai citus datus par iepriekšējo finanšu gadu (82):

                                    2.5.1.

                                    kopējais apgrozījums pasaulē;

                                    2.5.2.

                                    kopējais apgrozījums ES;

                                    2.5.3.

                                    kopējais apgrozījums EEZ (ES un EBTA);

                                    2.5.4.

                                    apgrozījums katrā dalībvalstī (attiecīgā gadījumā norādiet dalībvalsti, kurā apgrozījums ir lielāks par divām trešdaļām no kopējā apgrozījuma ES);

                                    2.5.5.

                                    kopējais apgrozījums EBTA valstīs;

                                    2.5.6.

                                    apgrozījums katrā EBTA valstī (attiecīgā gadījumā norādiet EBTA valsti, kurā apgrozījums ir lielāks par divām trešdaļām no kopējā apgrozījuma EBTA; norādiet arī, vai EBTA valstu teritorijā darbojošos attiecīgo uzņēmumu kopējais apgrozījums ir 25 % vai vairāk no to kopējā apgrozījuma EEZ teritorijā).

                  Dati par apgrozījumu sniedzami, aizpildot Konkurences ĢD tīmekļa vietnē pieejamo tabulas veidni.
            3.   IEDAĻA

               Tirgu definīcijas

            Konkrētie produktu un ģeogrāfiskie tirgi palīdz noteikt apjomu, kādā jānovērtē koncentrācijas darījuma radītā jaunā uzņēmuma tirgus vara (83). Raksturojot konkrētos produktu un ģeogrāfiskos tirgus, iesniedzējām pusēm papildus produktu un ģeogrāfisko tirgu definīcijām, ko tās uzskata par konkrētajā gadījumā piemērotām, ir jāiesniedz visas citas iespējamās produktu un ģeogrāfisko tirgu definīcijas. Citus iespējamos produktu un ģeogrāfiskos tirgus var definēt, pamatojoties uz līdzšinējiem Komisijas lēmumiem un Eiropas Savienības Tiesu spriedumiem un (jo īpaši, ja nav Komisijas vai Tiesas precedentu) atsaucoties uz nozaru ziņojumiem, tirgus pētījumiem un iesniedzēju pušu iekšējiem dokumentiem.
            Iesniedzējām pusēm šajā RS formā prasītā informācija jāsniedz, ievērojot turpmāk sniegtās definīcijas.
            3.1.   Konkrētie produktu tirgi:

            Konkrētais produktu tirgus ietver visus produktus un/vai pakalpojumus, kurus patērētājs uzskata par savstarpēji aizstājamiem, ņemot vērā produktu īpašības, cenas un paredzēto izmantojumu. Konkrēto produktu tirgu dažos gadījumos var veidot vairāki atsevišķi produkti un/vai pakalpojumi, kam pārsvarā ir identiskas fiziskās un tehniskās īpašības un kas ir savstarpēji aizstājami.
            Faktori, kas jāņem vērā, izvērtējot konkrēto produktu tirgu, ietver analīzi, kurā apskata to, kāpēc attiecīgie produkti vai pakalpojumi ir iekļauti šajos tirgos, bet citi nav, minētajā analīzē izmantojot definīciju un ņemot vērā, piemēram, produktu un pakalpojumu savstarpējo aizstājamību, cenas, pieprasījuma krustenisko elastību vai citus būtiskus faktorus (piemēram, attiecīgos gadījumos – piedāvājuma aizstājamību).
            3.2.   Konkrētie ģeogrāfiskie tirgi:

            Konkrētais ģeogrāfiskais tirgus ietver teritoriju, kurā attiecīgie uzņēmumi piedāvā un pieprasa konkrētos produktus vai pakalpojumus, konkurences apstākļi ir pietiekami viendabīgi un kuru no blakus esošajām teritorijām var nošķirt jo īpaši tādēļ, ka konkurences apstākļi tajās ievērojami atšķiras.
            Faktori, kas jāņem vērā, izvērtējot konkrēto ģeogrāfisko tirgu, cita starpā ir attiecīgo produktu vai pakalpojumu veids un īpašības, šķēršļi ieiešanai tirgū, patērētāju gaume, vērā ņemamas uzņēmumu tirgus daļu atšķirības blakus esošās teritorijās vai būtiskas cenu atšķirības.
            3.3.   Ietekmētie tirgi:

            Šajā RS formā prasītās informācijas vajadzībām ietekmētie tirgi ir visi konkrētie produktu un ģeogrāfiskie tirgi, kā arī citi iespējamie alternatīvie produktu un ģeogrāfiskie tirgi, kuros EEZ teritorijā:

                        a)

                        divas vai vairākas koncentrācijā iesaistītās puses veic uzņēmējdarbību vienā un tajā pašā konkrētajā tirgū un koncentrācijas rezultātā to kopējā tirgus daļa būtu 20 % vai lielāka. Šīs ir horizontālas attiecības;

                        b)

                        viena vai vairākas koncentrācijā iesaistītās puses veic uzņēmējdarbību konkrētajā tirgū, kas ir augšupējais vai lejupējais tirgus attiecībā pret konkrēto tirgu, kurā darbojas jebkura cita koncentrācijā iesaistītā puse, un to atsevišķās vai kopējās tirgus daļas jebkurā tirgus līmenī ir 30 % vai lielākas neatkarīgi no tā, vai starp koncentrācijā iesaistītajām pusēm pastāv piegādātāja un klienta attiecības (84). Šīs ir vertikālas attiecības.

                  Nosakiet katru ietekmēto tirgu, pamatojoties uz 3. Iedaļā izklāstītajām definīcijām (tostarp visām citām iespējamām tirgus definīcijām) un tirgus daļu robežlielumiem (85).
            4.   IEDAĻA

               Informācija par ietekmētajiem tirgiem

            Par katru ietekmēto tirgu sniedziet šādu informāciju par iepriekšējo finanšu gadu:

                        4.1.

                        par katru koncentrācijā iesaistīto pusi – uzņēmējdarbības veids, galvenie meitasuzņēmumi un/vai zīmoli, produktu nosaukumi un/vai izmantotās preču zīmes katrā no šiem tirgiem;

                        4.2.

                        tirgus kopējā apjoma aplēse noieta vērtības (euro) un apjoma (vienības) izteiksmē (86). Norādiet aprēķinos izmantotās metodes un avotus un iesniedziet šos aprēķinus apliecinošus dokumentus, ja tie ir pieejami;

                        4.3.

                        noieta vērtība un apjoms, kā arī tirgus daļu aplēses attiecībā uz katru no koncentrācijā iesaistītajām pusēm; ja atbildē uz šo jautājumu tirgus daļu datus nesniedzat dalījumā pa dalībvalstīm, tad par katru koncentrācijā iesaistīto pusi norādiet piecu lielāko klientu ģeogrāfisko atrašanās vietu;

                        4.4.

                        tirgus daļas vērtības (un attiecīgā gadījumā – apjoma) aplēse par trim lielākajiem konkurentiem (norādot aplēšu pamatojumu);

                        4.5.

                        ja koncentrācija attiecas uz kopuzņēmumu, norādiet, vai divi vai vairāki mātesuzņēmumi būtiskā apjomā turpina darbību tajā pašā tirgū, kurā darbojas kopuzņēmums, vai augšupējā vai lejupējā tirgū attiecībā pret tirgu, kurā darbojas kopuzņēmums (87);

                        4.6.

                        raksturojiet iecerētās koncentrācijas iespējamo ietekmi uz konkurenci ietekmētajos tirgos un to, kā iecerētā koncentrācija varētu ietekmēt starppatērētāju un galapatērētāju intereses.

                  5.   IEDAĻA

               Ziņas par lietas nodošanas pieprasījumu un iemesli, kuru dēļ lieta būtu jānodod

                        5.1.

                        Norādiet, vai pamatotais iesniegums sagatavots atbilstoši Apvienošanās regulas 4. panta 4. vai 5. punktam un/vai atbilstoši EEZ līguma noteikumiem, un aizpildiet tikai attiecīgo apakšiedaļu:

                                    —

                                    lietas nodošana dalībvalstij(-īm) saskaņā ar 4. panta 4. punktu un/vai lietas nodošana EBTA valstij(-īm),

                                    —

                                    lietas nodošana Komisijai saskaņā ar 4. panta 5. punktu.

                        5.2.

                        (nodošanas pieprasījumi saskaņā ar 4. panta 4. punktu un/vai nodošanas pieprasījumi saskaņā ar EEZ līguma noteikumiem)

                                    5.2.1.

                                    Norādiet dalībvalsti(-is) un EBTA valsti(-is), kurām, jūsuprāt, atbilstoši Apvienošanās regulas 4. panta 4. punktam būtu jāizskata konkrētā koncentrācija, un to, vai jūs jau esat neformāli sazinājušies ar minēto(-ajām) dalībvalsti(-īm) un/vai EBTA valsti(-īm).

                                    5.2.2.

                                    Norādiet, vai jūs lūdzat lietas nodošanu pilnā vai daļējā apjomā.
                                    Ja jūs lūdzat lietas nodošanu daļējā apjomā, skaidri norādiet, kura lietas daļa vai daļas ir tās, kuru nodošanu jūs lūdzat.
                                    Ja jūs lūdzat lietas nodošanu pilnā apjomā, jums jāapliecina, ka ārpus tās(to) dalībvalsts(-u) un EBTA valsts(-u) teritorijas, kurām jūs lūdzat nodot šo lietu, nav neviena ietekmētā tirgus.

                                    5.2.3.

                                    Paskaidrojiet, kas nosaka to, ka katram no ietekmētajiem tirgiem dalībvalstī(-īs) un EBTA valstī(-īs), kurai(-ām) jūs lūdzat nodot šo lietu, piemīt visas atsevišķa tirgus iezīmes Apvienošanās regulas 4. panta 4. punkta nozīmē.

                                    5.2.4.

                                    Paskaidrojiet, kādā ziņā katrā no iepriekš minētajiem atsevišķajiem tirgiem ir iespējama būtiska ietekme uz konkurenci Apvienošanās regulas 4. panta 4. punkta nozīmē (88).

                                    5.2.5.

                                    Ja, pamatojoties uz lietas nodošanu saskaņā ar Apvienošanās regulas 4. panta 4. punktu, dalībvalsts(-is) un/vai EBTA valsts(-is) iegūst kompetenci lietas izskatīšanai pilnā vai daļējā apjomā, vai jūs piekrītat tam, ka attiecīgā(-ās) dalībvalsts(-is) un/vai EBTA valsts(-is) šajā RS formas iesniegumā norādīto informāciju izmanto savas valsts procedūras vajadzībām attiecībā uz šo lietu vai tās daļu? JĀ vai NĒ.

                        5.3.

                        (Nodošanas pieprasījumi saskaņā ar 4. panta 5. punktu un/vai nodošanas pieprasījumi saskaņā ar EEZ līguma noteikumiem)

                                    5.3.1.

                                    Attiecībā uz katru dalībvalsti un/vai EBTA valsti norādiet, vai konkrēto koncentrāciju ir iespējams izskatīt saskaņā ar attiecīgās valsts konkurences tiesībām. Šī informācija sniedzama, aizpildot Konkurences ĢD tīmekļa vietnē pieejamo tabulas veidni. Jums jāizdara atzīme vienā no lodziņiem par katru dalībvalsti un/vai EBTA valsti (89).

                                    5.3.2.

                                    Lai pierādītu, ka konkrētā koncentrācija atbilst vai attiecīgi neatbilst kompetences kritērijiem saskaņā ar piemērojamiem valsts tiesību aktiem, par katru dalībvalsti un/vai EBTA valsti sniedziet pietiekamus finanšu vai citus datus.

                                    5.3.3.

                                    Paskaidrojiet, kādēļ lieta būtu jāizskata Komisijai. Jo īpaši norādiet, vai attiecīgā koncentrācija varētu ietekmēt konkurenci ārpus atsevišķas dalībvalsts un/vai EBTA valsts teritorijas (90).

                  6.   IEDAĻA

               Apliecinājums

            Pamatotais iesniegums jānoslēdz ar turpmāk norādīto apliecinājumu, kas jāparaksta visām iesniedzējām pusēm vai jāparaksta to vārdā.

                        “Iesniedzēja puse vai puses pēc rūpīgas pārbaudes apliecina, ka, ciktāl tām zināms, šajā pamatotajā iesniegumā iekļautā informācija ir patiesa, pareiza un pilnīga, ir iesniegtas patiesas un pilnīgas atbilstoši RS formai prasīto dokumentu kopijas, visas aplēses ir pienācīgi apzīmētas kā aplēses un ir precīzākais iespējamais to pamatā esošo faktu aptuvenais novērtējums un visi paustie viedokļi ir patiesi.

                        Pusēm ir zināmi Apvienošanās regulas 14. panta 1. punkta a) apakšpunkta noteikumi.”

                  ”

         (1)  OV L 24, 29.1.2004., 1. lpp.

         (2)  OV L 133, 30.4.2004., 1. lpp.

         (3)  Skatīt jo īpaši EEZ līguma 57. pantu, EEZ līguma XIV pielikuma 1. punktu, EEZ līguma 21. un 24. protokolu, kā arī 4. protokolu, kas pievienots Nolīgumam starp EBTA valstīm par Uzraudzības iestādes un Tiesas izveidi (turpmāk “Uzraudzības un Tiesas nolīgums”). Atsauces uz EBTA valstīm saprot kā atsauces uz tām EBTA valstīm, kas ir EEZ līguma puses. Kopš 2004. gada 1. maija šīs valstis ir Islande, Lihtenšteina un Norvēģija.

         (4)  No 2009. gada 1. decembra ar Līgumu par Eiropas Savienības darbību (“LESD”) ir ieviestas dažas izmaiņas, piemēram, vārds “Kopiena” ir aizstāts ar vārdu “Savienība” un termins “kopējais tirgus” ir aizstāts ar terminu “iekšējais tirgus”. Viscaur CO formā tiks lietota LESD terminoloģija.

         (5)  Termins “koncentrācija” ir definēts Apvienošanās regulas 3. pantā un termins “Savienības mērogs” – minētās regulas 1. pantā. Turklāt 4. panta 5. punktā ir paredzēts, ka noteiktos apstākļos, ja Savienības mēroga apgrozījuma robežvērtības nav sasniegtas, paziņojošās puses var lūgt Komisiju vērtēt iecerēto koncentrāciju kā Savienības mēroga koncentrāciju.

         (6)  Sk. Apvienošanās regulas 10. panta 1. punktu.

         (7)  Sk. Apvienošanās regulas 10. panta 3. punktu.

         (8)  Sk. Apvienošanās regulas 4. panta 2. punktu.

         (9)  Visi atbilstoši CO formai iesniegtie personas dati tiks apstrādāti, ievērojot Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).

         (10)  Jo īpaši, skatīt EEZ līguma 122. pantu, EEZ līguma 24. protokola 9. pantu un EBTA valstu Nolīguma par Uzraudzības iestādes un Tiesas izveidi 4. protokola XIII nodaļas 17. panta 2. punktu.

         (11)  Ietekmēto tirgu definīciju skatīt 6.3. iedaļā.

         (12)  Tostarp par mērķuzņēmumu apstrīdēta piedāvājuma gadījumā – tad ziņas sniedz tādā apjomā, cik iespējams.

         (13)  Skatīt Apvienošanās regulas 3. panta 3., 4. un 5. punktu un 5. panta 4. punktu.

         (14)  Skatīt Komisijas konsolidēto jurisdikcijas paziņojumu saskaņā ar Padomes Regulu (EK) Nr. 139/2004 par kontroli pār uzņēmumu koncentrāciju (OV C 95, 16.4.2008., 1. lpp.).

         (15)  Skatīt konsolidētā jurisdikcijas paziņojuma B daļas IV iedaļu.

         (16)  Kā izklāstīts ievaddaļas 1.2. punktā un 1.4. punkta g) apakšpunktā, paziņojošā(-ās) puse(-es) pirms paziņojuma sniegšanas var apspriest ar Komisiju to, kādā apmērā būtu pamatoti pieļaut izņēmumus (atbrīvojumus) prasītās informācijas iesniegšanā (šajā kontekstā – par līdzdalību citos uzņēmumos).
      No otras puses, lai paziņojumu saskaņā ar CO formu uzskatītu par pilnīgu, Komisija attiecībā uz konkrētiem koncentrācijas darījumiem var pieprasīt šādus datus: attiecībā uz koncentrācijā iesaistītajām pusēm un katru uzņēmumu vai personu, kas norādīti 3.1.1. vai 3.1.6. iedaļas ietvaros, sniegt katra uzņēmuma to valdes locekļu sarakstu, kuri turklāt ir valdes vai padomes locekļi kādā citā uzņēmumā, kas darbojas ietekmētajos tirgos; un (attiecīgā gadījumā) to katra uzņēmuma padomes locekļu sarakstu, kuri turklāt ir valdes locekļi kādā citā uzņēmumā, kas darbojas ietekmētajos tirgos. Visos šajos gadījumos norādiet šā cita uzņēmuma nosaukumu, kā arī valdes vai padomes locekļa ieņemamo amatu.

         (17)  Kā izklāstīts ievaddaļas 1.2. punktā un 1.4. punkta g) apakšpunktā, paziņojošā(-ās) puse(-es) pirms paziņojuma sniegšanas var apspriest ar Komisiju to, kādā apmērā būtu pamatoti pieļaut izņēmumus (atbrīvojumus) prasītās informācijas iesniegšanā (šajā kontekstā – par līdzšinējām uzņēmumu iegādēm).

         (18)  Attiecībā uz jēdzienu “attiecīgais uzņēmums” un apgrozījuma aprēķināšanu skatīt Komisijas konsolidēto jurisdikcijas paziņojumu saskaņā ar Padomes Regulu (EK) Nr. 139/2004 par kontroli pār uzņēmumu koncentrāciju (OV C 95, 16.4.2008., 1. lpp.).

         (19)  Kā izklāstīts ievaddaļas 1.2. punktā un 1.4. punkta g) apakšpunktā, paziņojošā(-ās) puse(-es) pirms paziņojuma sniegšanas var apspriest ar Komisiju to, kādā apmērā būtu pamatoti pieļaut izņēmumus (atbrīvojumus) prasītās informācijas iesniegšanā (šajā kontekstā – attiecībā uz dokumentiem).

         (20)  Ietekmēto tirgu definīciju skatīt 6.3. iedaļā.

         (21)  Kā izklāstīts ievaddaļas 1.2. punktā un 1.4. punkta g) apakšpunktā, paziņojošā(-ās) puse(-es) pirms paziņojuma sniegšanas var apspriest ar Komisiju to, kādā apmērā būtu pamatoti pieļaut izņēmumus (atbrīvojumus) prasītās informācijas iesniegšanā (šajā kontekstā – attiecībā uz dokumentiem).

         (22)  Skatīt Komisijas paziņojumu par jēdziena “konkrētais tirgus” definīciju Kopienas konkurences tiesību aktos (OV C 372, 9.12.1997., 5. lpp.).

         (23)  Piemēram, ja koncentrācijā iesaistītai pusei piederošā tirgus daļa ir lielāka nekā 30 % un ja minētajam tirgum pakārtotajā tirgū uzņēmējdarbību veic cita koncentrācijā iesaistītā puse, tad gan iepriekšējā posma tirgus, gan pakārtotais tirgus ir ietekmētie tirgi. Līdzīgi, ja vertikāli integrēts uzņēmums apvienojas ar uzņēmumu, kas darbojas lejupējā tirgū, un koncentrācijas rezultātā to kopējā tirgus daļa lejupējā tirgū ir 30 % vai lielāka, tad gan augšupējais, gan lejupējais tirgus ir uzskatāmi par ietekmētajiem tirgiem.

         (24)  Kā norādīts Konkurences ĢD EK apvienošanās kontroles procedūru izpildes paraugpraksē, paziņojošajām pusēm tiek ieteikts posmā pirms paziņošanas sniegt informāciju par visiem potenciāli ietekmētajiem tirgiem, pat ja tās īstenībā šos tirgus neuzskata par ietekmētiem un kaut arī tām var būt ļoti konkrēts viedoklis jautājumā par tirgus definīcijām. Saistībā ar šo, kā norādīts ievada 1.2. punktā un 1.4. punkta g) apakšpunktā, paziņojošā(-ās) puse(-es) pirms paziņojuma sniegšanas var apspriest ar Komisiju to, kādā apmērā būtu pamatoti pieļaut izņēmumus (atbrīvojumus) prasītās informācijas iesniegšanā (šajā kontekstā – par noteiktiem ietekmētajiem tirgiem vai citiem tirgiem, kā aprakstīts 6.4. iedaļā).

         (25)  Produkti (vai pakalpojumi) ir savstarpēji papildinoši, piemēram, ja viena produkta izmantošana (vai patēriņš) principā paredz kāda cita produktu izmantošanu (vai patēriņu), kā tas ir gadījumā ar skavotājiem un skavām vai ar printeriem un to kasetnēm.

         (26)  Šādam produktu klāstam piederošu produktu piemērs ir viskijs un džins, ko pārdod bāriem un restorāniem, un dažādi iepakojuma materiāli, kas paredzēti noteiktai preču kategorijai un ko pārdod šo preču ražotājiem.

         (27)  Neskarot Īstenošanas regulas 4. panta 2. punktu.

         (28)  Tirgus vērtībai un apjomam jāatspoguļo izlaide mīnus eksports plus imports attiecīgajās teritorijās. Kā izklāstīts ievaddaļas 1.2. punktā un 1.4. punkta g) apakšpunktā, paziņojošā(-ās) puse(-es) pirms paziņojuma sniegšanas var apspriest ar Komisiju to, kādā apmērā būtu pamatoti pieļaut izņēmumus (atbrīvojumus) prasītās informācijas iesniegšanā (šajā kontekstā – par tirgus apjoma un tirgus daļu datiem vērtības vai apjoma izteiksmē).

         (29)  Kā izklāstīts ievaddaļas 1.2. punktā un 1.4. punkta g) apakšpunktā, paziņojošā(-ās) puse(-es) pirms paziņojuma sniegšanas var apspriest ar Komisiju to, kādā apmērā būtu pamatoti pieļaut izņēmumus (atbrīvojumus) prasītās informācijas iesniegšanā (šajā kontekstā – par jaudas datiem). Atbrīvojuma pamatojums varētu būt tas, ka jauda nešķiet būtisks faktors saistībā ar konkurenci attiecīgajā tirgū.

         (30)  Pētniecības un izstrādes intensitāti var atspoguļot, piemēram, kā pētniecības un izstrādes izdevumu proporciju apgrozījumā.

         (31)  Kā izklāstīts ievaddaļas 1.2. punktā un 1.4. punkta g) apakšpunktā, paziņojošā(-ās) puse(-es) pirms paziņojuma sniegšanas var apspriest ar Komisiju to, kādā apmērā būtu pamatoti pieļaut izņēmumus (atbrīvojumus) prasītās informācijas iesniegšanā.

         (32)  Komisija jebkurā laikā, tostarp attiecībā uz pilnīgu paziņojumu par koncentrāciju saskaņā ar šo CO formu, var pieprasīt vairāk kontaktinformācijas par katru CO formā norādīto tirgus dalībnieku kategoriju, kā arī pieprasīt kontaktinformāciju par citām tirgus dalībnieku kategorijām, piemēram, piegādātājiem.

         (33)  Jāatzīmē, ka 9. iedaļā paredzētās informācijas sniegšana nav obligāta, lai paziņojumu uzskatītu par pilnīgu, un tādējādi ir brīvprātīga. Paziņojošajām pusēm nav jāsniedz nekāds pamatojums, ja tās neiesniedz šajā iedaļā paredzēto informāciju. Ja informācija par efektivitātes ieguvumiem nebūs sniegta, to neuzskatīs par norādi tam, ka iecerētā koncentrācija nerada nekādus efektivitātes ieguvumus vai ka koncentrācijas motīvs ir tirgus varas palielināšana. Ja informāciju par efektivitātes ieguvumiem nesniedz paziņošanas brīdī, tas nenozīmē, ka minēto informāciju nevarētu sniegt vēlākā posmā. Tomēr jo agrāk šo informāciju sniedz, jo labāk Komisija var pārbaudīt apgalvojumus par efektivitātes ieguvumiem.

         (34)  Sīkākus norādījumus par efektivitātes ieguvumu novērtēšanu skatīt Komisijas Pamatnostādnēs par horizontālo apvienošanos novērtēšanu saskaņā ar Padomes Regulu par uzņēmumu koncentrāciju kontroli (OV C 31, 5.2.2004., 5. lpp.).

         (35)  Tirgu definīcijas skatīt 6. iedaļā.

         (36)  Skatīt EEZ līguma 53. panta 1. punktu.

         (37)  Skatīt EEZ līguma 53. panta 3. punktu.

         (38)  OV L 24, 29.1.2004., 1. lpp.

         (39)  OV L 133, 30.4.2004., 1. lpp.

         (40)  Skatīt jo īpaši EEZ līguma 57. pantu, EEZ līguma XIV pielikuma 1. punktu, EEZ līguma 21. un 24. protokolu, kā arī 4. protokolu, kas pievienots Nolīgumam starp EBTA valstīm par Uzraudzības iestādes un Tiesas izveidi (turpmāk “Uzraudzības un Tiesas nolīgums”). Atsauces uz EBTA valstīm saprot kā atsauces uz tām EBTA valstīm, kas ir EEZ līguma puses. Kopš 2004. gada 1. maija šīs valstis ir Islande, Lihtenšteina un Norvēģija.

         (41)  Komisijas paziņojums par vienkāršotu procedūru dažu koncentrācijas procesu izskatīšanai saskaņā ar Padomes Regulu (EK) Nr. 139/2004 (OV С 366, 14.12.2013., 1. lpp.).

         (42)  Jebkāda atsauce šajā saīsinātajā CO formā uz uzņēmumu darbībām tirgos jāsaprot kā darbības tirgos EEZ teritorijā vai tirgos, kas aptver EEZ teritoriju, bet kuri var būt arī plašāki nekā EEZ teritorija.

         (43)  Attiecībā uz vertikālām attiecībām parasti tiek pieņemts, ka produkts vai pakalpojums, ko piedāvā attiecīgais uzņēmums, kurš darbojas augšupējā tirgū, ir svarīgs resurss tā uzņēmuma produktam vai pakalpojumam, kurš darbojas lejupējā tirgū; sīkāk skatīt Komisijas Pamatnostādņu par nehorizontālo apvienošanos novērtēšanu saskaņā ar Padomes Regulu par kontroli pār uzņēmumu koncentrāciju (OV C 265, 18.10.2008., 6. lpp.) 34. punktu.

         (44)  Ja runa ir par kopīgas kontroles iegūšanu, attiecības, kas pastāv vienīgi starp kopīgo kontroli iegūstošajiem uzņēmumiem, šīs saīsinātās CO formas nolūkā neuzskata ne par horizontālām, ne vertikālām attiecībām, bet, ja rodas jautājums par koordināciju, tās var skatīt kā koncentrāciju.

         (45)  Horizontālo un vertikālo attiecību robežvērtības attiecas uz iespējamu alternatīvu produktu un ģeogrāfisko tirgu definīciju, kas var būt jāņem vērā attiecīgajā gadījumā. Svarīgi, lai pamatā esošās tirgus definīcijas, kas dotas paziņojumā, būtu pietiekami precīzas, lai attaisnotu novērtējumu, ka šīs robežvērtības nav ievērotas, un lai ir minētas visas iespējamās alternatīvās tirgus definīcijas, kas var būt jāņem vērā (tostarp ģeogrāfiskie tirgi, kas ir šaurāki par valsts tirgu).

         (46)  Skatīt 5. un 7. zemsvītras piezīmi.

         (47)  Ja runa ir par kopīgas kontroles iegūšanu ārpus kopuzņēmuma darbības jomas“ attiecības, kas pastāv vienīgi starp kopīgo kontroli iegūstošajiem uzņēmumiem, šīs saīsinātās CO formas nolūkā neuzskata ne par horizontālām, ne vertikālām attiecībām, bet, ja rodas jautājums par koordināciju, tās var skatīt kā koncentrāciju.

         (48)  HHI aprēķina, summējot visu tirgū darbojošos uzņēmumu atsevišķās tirgus daļas, kas kāpinātas kvadrātā; koncentrācijas izraisītās HHI izmaiņas var aprēķināt neatkarīgi no kopējās tirgus koncentrācijas, izmantojot tikai koncentrācijā iesaistīto pušu tirgus daļas. Skatīt Komisijas Pamatnostādņu par horizontālo apvienošanos novērtēšanu saskaņā ar Padomes Regulu par uzņēmumu koncentrāciju kontroli (OV C 31, 5.2.2004., 5. lpp.) 16. punktu un 19. zemsvītras piezīmi. Tomēr, lai aprēķinātu HHI delta, kas izriet no koncentrācijas, ir pietiekami atņemt no koncentrācijā iesaistīto pušu tirgus daļu summas, kas kāpināta kvadrātā (citiem vārdiem, apvienotā uzņēmuma tirgus daļa, kas kāpināta kvadrātā, pēc koncentrācijas), pušu atsevišķo tirgus daļu, kas kāpinātas kvadrātā, summu (tā kā visu pārējo konkurentu tirgus daļas tirgū paliek nemainīgas un tādējādi neietekmē vienādojuma rezultātu). Citiem vārdiem, HHI delta var aprēķināt, pamatojoties tikai uz koncentrācijā iesaistīto pušu tirgus daļām bez nepieciešamības zināt pārējo konkurentu tirgus daļas tirgū.

         (49)  Skatīt 7. zemsvītras piezīmi.

         (50)  Skatīt Komisijas Pamatnostādnes par horizontālo apvienošanos novērtēšanu saskaņā ar Padomes Regulu par uzņēmumu koncentrāciju kontroli, jo īpaši 20. punktu.

         (51)  Produktu tirgi ir cieši saistīti blakus esoši tirgi, ja attiecīgie produkti ir savstarpēji papildinoši vai ja tie pieder pie produktu klāsta, ko parasti iegādājas viena un tā pati klientu grupa vienam un tam pašam pielietojumam; skatīt Komisijas Pamatnostādņu par nehorizontālo apvienošanos novērtēšanu saskaņā ar Padomes Regulu par kontroli pār uzņēmumu koncentrāciju (OV C 265, 18.10.2008., 6. lpp.) 91. punktu.

         (52)  Skatīt Komisijas paziņojuma par vienkāršotu procedūru dažu koncentrācijas procesu izskatīšanai saskaņā ar Padomes Regulu (EK) Nr. 139/2004 8. līdz 19. punktu.

         (53)  Ievērojot Konkurences ĢD EK apvienošanās kontroles procedūru izpildes paraugpraksi, Komisija tomēr aicina attiecīgās puses iepriekš iesniegt lūgumu, lai tiktu norīkoti Konkurences ĢD lietas izskatītāji.

         (54)  Skatīt Apvienošanās regulas 4. panta 2. punktu.

         (55)  Skatīt Komisijas paziņojuma par vienkāršotu procedūru dažu koncentrācijas procesu izskatīšanai saskaņā ar Padomes Regulu (EK) Nr. 139/2004 (OV С 366, 14.12.2013., 1. lpp.) 5. un 6. punkta nosacījumus.

         (56)  Tirgi, kas ir uzrādāmie tirgi šīs saīsinātās CO formas 6. iedaļas nozīmē.

         (57)  Tirgi, kas ir uzrādāmie tirgi šīs saīsinātās CO formas 6. iedaļas nozīmē.

         (58)  Visi atbilstoši saīsinātajai CO formai iesniegtie personas dati tiks apstrādāti, ievērojot Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).

         (59)  Skatīt, jo īpaši, EEZ līguma 122. pantu, EEZ līguma 24. protokola 9. pantu un EBTA valstu Nolīguma par Uzraudzības iestādes un Tiesas izveidi 4. protokola XIII nodaļas 17. panta 2. punktu.

         (60)  Tirgi, kas ir uzrādāmie tirgi 6. iedaļas nozīmē.

         (61)  Tostarp par mērķuzņēmumu apstrīdēta piedāvājuma gadījumā – tad ziņas sniedz tādā apjomā, cik iespējams.

         (62)  Skatīt Apvienošanās regulas 3. panta 3., 4. un 5. punktu un 5. panta 4. punktu.

         (63)  Skatīt Komisijas konsolidēto jurisdikcijas paziņojumu saskaņā ar Padomes Regulu (EK) Nr. 139/2004 par kontroli pār uzņēmumu koncentrāciju (OV C 95, 16.4.2008., 1. lpp.).

         (64)  Skatīt konsolidētā jurisdikcijas paziņojuma B daļas IV iedaļu.

         (65)  Attiecībā uz jēdzienu “attiecīgais uzņēmums” un apgrozījuma aprēķināšanu skatīt Komisijas konsolidēto jurisdikcijas paziņojumu saskaņā ar Padomes Regulu (EK) Nr. 139/2004 par kontroli pār uzņēmumu koncentrāciju (OV C 95, 16.4.2008., 1. lpp.).

         (66)  Tirgi, kas ir uzrādāmie tirgi saīsinātās CO formas 6. iedaļas nozīmē.

         (67)  Skatīt Komisijas paziņojumu par jēdziena “konkrētais tirgus” definīciju Savienības konkurences tiesību aktos (OV C 372, 9.12.1997., 5. lpp.).

         (68)  Iespējamos alternatīvos produktu un ģeogrāfiskos tirgus var definēt, pamatojoties uz līdzšinējiem Komisijas lēmumiem un Eiropas Savienības Tiesu spriedumiem un (jo īpaši, ja nav Komisijas vai Tiesas precedentu) atsaucoties uz nozaru ziņojumiem, tirgus pētījumiem un paziņojošo pušu iekšējiem dokumentiem.

         (69)  Tirgus vērtībai un apjomam jāatspoguļo izlaide mīnus eksports plus imports attiecīgajās teritorijās.

         (70)  Skatīt Komisijas Pamatnostādnes par horizontālo apvienošanos novērtēšanu saskaņā ar Padomes Regulu par uzņēmumu koncentrāciju kontroli (OV C 31, 5.2.2004., 5. lpp.).

         (71)  Pētniecības un izstrādes intensitāti var atspoguļot, piemēram, kā pētniecības un izstrādes izdevumu proporciju apgrozījumā.

         (72)  Tirgu definīcijas skatīt 6. iedaļā.

         (73)  Skatīt EEZ līguma 53. panta 1. punktu.

         (74)  Skatīt EEZ līguma 53. panta 3. punktu.

         (75)  OV L 24, 29.1.2004., 1. lpp.

         (76)  OV L 133, 30.4.2004., 1. lpp.

         (77)  Skatīt jo īpaši EEZ līguma 57. pantu, EEZ līguma XIV pielikuma 1. punktu, EEZ līguma 21. un 24. protokolu, kā arī 4. protokolu, kas pievienots Nolīgumam starp EBTA valstīm par Uzraudzības iestādes un Tiesas izveidi (turpmāk “Uzraudzības un Tiesas nolīgums”). Atsauces uz EBTA valstīm saprot kā atsauces uz tām EBTA valstīm, kas ir EEZ līguma puses. Sākot ar 2004. gada 1. maiju, šīs valstis ir Islande, Lihtenšteina un Norvēģija.

         (78)  Skatīt, jo īpaši, EEZ līguma 122. pantu, EEZ līguma 24. protokola 9. pantu un Uzraudzības un Tiesas nolīguma 4. protokola XIII nodaļas 17. panta 2. punktu.

         (79)  Tostarp par mērķuzņēmumu apstrīdēta piedāvājuma gadījumā – tad ziņas sniedz tādā apjomā, cik iespējams.

         (80)  Skatīt Komisijas konsolidēto jurisdikcijas paziņojumu saskaņā ar Padomes Regulu (EK) Nr. 139/2004 par kontroli pār uzņēmumu koncentrāciju (OV C 95, 16.4.2008., 1. lpp.).

         (81)  Skatīt konsolidētā jurisdikcijas paziņojuma B daļas IV iedaļu.

         (82)  Attiecībā uz jēdzienu “attiecīgais uzņēmums” un apgrozījuma aprēķināšanu skatīt Komisijas konsolidēto jurisdikcijas paziņojumu saskaņā ar Padomes Regulu (EK) Nr. 139/2004 par kontroli pār uzņēmumu koncentrāciju (OV C 95, 16.4.2008., 1. lpp.).

         (83)  Skatīt Komisijas paziņojumu par jēdziena “konkrētais tirgus” definīciju Kopienas konkurences tiesību aktos (OV C 372, 9.12.1997., 5. lpp.).

         (84)  Piemēram, ja vienas koncentrācijā iesaistītās puses tirgus daļa ir lielāka nekā 30 % un lejupējā tirgū darbojas otra koncentrācijā iesaistītā puse, tad gan augšupējais, gan lejupējais tirgus ir uzskatāmi par ietekmētajiem tirgiem. Līdzīgi, ja vertikāli integrēts uzņēmums apvienojas ar uzņēmumu, kas darbojas lejupējā tirgū, un koncentrācijas rezultātā to kopējā tirgus daļa lejupējā tirgū ir 30 % vai lielāka, tad gan augšupējais, gan lejupējais tirgus ir uzskatāmi par ietekmētajiem tirgiem.

         (85)  Kā norādīts Konkurences ĢD EK apvienošanās kontroles procedūru izpildes paraugpraksē, iesniedzējām pusēm tiek ieteikts sniegt informāciju par visiem potenciāli ietekmētajiem tirgiem, pat ja tās īstenībā šos tirgus neuzskata par ietekmētiem un kaut arī tām var būt ļoti konkrēts viedoklis jautājumā par tirgus definīcijām.

         (86)  Tirgus vērtībai un apjomam jāatspoguļo izlaide mīnus eksports plus imports attiecīgajās teritorijās. Kā izklāstīts ievaddaļas 1.1. punktā un 1.3. punkta e) apakšpunktā, iesniedzēja(-as) puse(-es) pirms paziņojuma sniegšanas var apspriest ar Komisiju to, kādā apmērā būtu pamatoti pieļaut izņēmumus (atbrīvojumus) prasītās informācijas iesniegšanā (šajā kontekstā – par tirgus apjoma un tirgus daļu datiem vērtības vai apjoma izteiksmē).

         (87)  Tirgu definīcijas skatīt 3. iedaļā.

         (88)  Pamatprincipus saistībā ar lietu nodošanu skatīt Komisijas paziņojumā par lietu nodošanu attiecībā uz koncentrācijām (“paziņojums par lietu nodošanu”) (OV C 56, 5.3.2005., 2. lpp.). Praksē 4. panta 4. punkta prasību izpildei šā jautājuma vajadzībām parasti pietiktu ar to, ka pastāv “ietekmētie tirgi” RS formas nozīmē. Tomēr “ietekmēto tirgu” pastāvēšana RS formas nozīmē nav nepieciešams priekšnosacījums šo prasību izpildei. Skatīt paziņojuma par lietu nodošanu 17. apsvērumu un 21. zemsvītras piezīmi.

         (89)  Ja par kādu dalībvalsti un/vai EBTA valsti nav atzīmēta ne atbilde “JĀ”, ne atbilde “NĒ”, uzskata, ka attiecībā uz šo dalībvalsti un/vai EBTA valsti atbilde ir “JĀ”.

         (90)  Pamatprincipus saistībā ar lietu nodošanu skatīt Komisijas paziņojumā par lietu nodošanu attiecībā uz koncentrācijām (“paziņojums par lietu nodošanu”) (OV C 56, 5.3.2005., 2. lpp.). Vispiemērotākās lietas, lai tās lūgtu nodot Komisijai, ir tās, kurās tirgus(-i), kurā(-os) ir potenciāli iespējama ietekme uz konkurenci, ģeogrāfiskā ziņā pārsniedz vienas valsts robežas vai daži no potenciāli ietekmētajiem tirgiem pārsniedz valsts robežas un koncentrācijas galvenā ekonomiskā ietekme ir saistīta ar šiem tirgiem. Skatīt paziņojuma par lietu nodošanu 28. apsvērumu.